Тафсир илмида янги ва салмоқли сўз - Hidoyat.uz\nТафсир илмида янги ва салмоқли сўз\nАсосий саҳифа Мақолалар Тафсир илмида янги ва салмоқли сўз\nЧоп этилди Oktabr 31, 2019 Тафсир илмида янги ва салмоқли сўзda fikr bildirishni o'chirish\nЯқинда Президентимиз ташаббуси билан Тошкент шаҳрида бунёд этилган “Шайх Муҳаммад Содиқ Муҳаммад Юсуф” мажмуасида Ўзбекистон мусулмонлари идораси раиси, муфтий Усмонхон Алимов ҳазратларининг “Тафсири Ирфон” китоби тақдимотида иштирок этдим. Маърифий анжумандан олган илк таассуротим “Ўз вақтида ташкил этилган, ниҳоятда зарур ва фойдали тадбир” деган хулоса бўлди.\nДавлат раҳбари жорий йил май ойида мазкур масжидга ташриф буюриб, муаззам масканни кўздан кечириш асносида маънавий муҳитни мустаҳкамлаш бўйича муҳим тавсиялар берганди. Хусусан, диний маърифат ва одоб-ахлоқ мавзуларида кўпроқ китоблар чоп этиш зарурлиги таъкидланганди.\nФикри ожизимча, эл-юртимизнинг кўзга кўринган арбобу алломаларининг янги нашр этилган асарлари тақдимотларини ўтказишни ҳам анъанага айлантириш лозим. Муфтий Усмонхон Алимов худди шундай юксак эътиборга сазовор муҳтарам юртдошларимиз қаторига киради.\nБу ҳақда сўз борганда, биринчидан, Муфтий ҳазратлари ўз соҳасининг олий диний маълумотга эга билимдон ва салоҳиятли мутахассиси эканини таъкидламоқчиман. У киши 1982-1983 йилларда Бухоро шаҳридаги Мир Араб мадрасасида, 1983-1987 йилларда Имом Бухорий номидаги Тошкент ислом институтида, 1989-1990 йилларда эса Марокашнинг “Каравийн” дорилфунунида таҳсил олганлар.\nИккинчидан, Ҳазрат бутун умр амалий диний фаолият билан шуғулланиб келмоқдалар. У киши Самарқанд вилояти Пайариқ туманида жойлашган Имом Бухорий номидаги жоме масжидида 1980-1982 йилларда имом ноиби вазифасида, 1987-1989 йилларда, сўнгра яна 1990-2006 йиллар мобайнида ушбу масжиднинг имом-хатиби сифатида фаолият юритганлар.\nШу билан бирга, 2000-2006 йилларда Ўзбекистон мусулмонлари идорасининг Самарқанд вилояти вакили, вилоят бош имом-хатиби лавозимида ишлаганлар. Айни чоғда, Ҳазрат 2006 йил 8 августда Ўзбекистон мусулмонлари идораси раиси, муфтий лавозимига тайинланиб, 13 йилдан буён шу лавозимда самарали фаолият олиб бормоқдалар.\nУчинчидан, муфтий Усмонхон Алимов нафақат мамлакатимиз, балки дунё миқёсидаги обрў-эътиборли уламолардан биридир. Ҳазрат 2012 йилда Диний идора тарихида илк бор Ислом олами уюшмаси таъсис мажлисининг аъзоси ҳамда Бутун дунё уламолар кенгаши аъзоси этиб сайланганлар.\nКейинги йилларда Усмонхон Алимов халқаро эътибор ва эҳтиромга ҳам сазовор бўлмоқдалар. Ҳазрат Уммон Султонлиги Исломий стратегик тадқиқотлар маркази томонидан 2019 йил 30 сентябрда эълон қилинган “Дунёнинг энг нуфузли 500 мусулмони” рўйхатидан муносиб ўрин эгалладилар. У киши бир неча йилдан буён ушбу рўйхатдан жой олиб келмоқдалар.\nТўртинчидан, Муфтий ҳазратлари муқаддас ислом динимиз маърифатининг толмас тарғиботчиси ҳамдир. У киши юртимиз масжид ва мадрасалари диний таълим тизимида ислоҳотларни амалга ошириш, ўқув режалари ва дастурларини тайёрлаш ҳамда уларни ҳаётга татбиқ этиш ишларига бевосита бошчилик қилмоқдалар.\nБундан ташқари, хорижий мамлакатларда бўлиб ўтадиган халқаро анжуманларда илмий асосланган мазмунли маърузалари билан мунтазам иштирок этмоқдалар. Жумладан, 2019 йил майида – муборак Рамазон ойида Муфтий ҳазратлари билан биргликда АҚШга сафар қилгандик.\nЎшанда Вашингтонда йирик давра суҳбати ўтказдик, ифторлик бердик. Ҳазратдан “Америка овози” радиостанцияси учун махсус интервью олишган. Ҳамма жойда у кишига “Grand Mufti”, яъни “Буюк муфтий” деб мурожаат килишгани ва жуда эъзозлашганидан фахрланганман.\nБешинчидан, Ҳазрат юртимизда чоп этиладиган диний мавзудаги газета-журналлар таҳрир ҳайъатларининг аъзоси, нашр этилаётган диний китобларнинг масъул муҳаррири сифатида ҳам ислом маърифати тарғиботига катта ҳисса қўшмоқдалар. Хусусан, Муфтий ҳазратлари каминанинг “Ҳазрат Занги ота” китобига сўзбоши ёзганлар ва масъул муҳаррир бўлганлар.\nОлтинчидан, Ҳазрат ўндан ортиқ китоб ва юздан зиёд илмий-оммабоп мақолалар муаллифи ҳисобланади. Бугунги кунга қадар у кишининг “Долзарб саволларга ҳақзарб жавоблар”, “Имом Бухорий – муҳаддислар султони”, “Имом Бухорий баракоти ”, “IX-X асрларда Самарқандда калом илмининг ривожланиши”, “Ҳазрати Имом”, “Ёшлар – келажагимиз”, “Расулуллоҳнинг (с.а.в.) муборак васиятлари”, “Ҳаётбахш маънавий мерос”, “Ҳорманг, азаматлар”, “Бухорий бобом” каби асарлари мухлислар қўлига етиб борган.\nЕттинчидан, муфтий Усмонхон Алимов Қуръони карим маъноларининг ўзбек тилига таржимаси ва тафсири муаллифларидан бири ҳисобланади. Камина иштирок этиш бахтига мушарраф бўлган Ҳазрат қаламига мансуб “Тафсири Ирфон” китоби тақдимоти бунинг амалдаги тасдиғидир.\nҚуръони карим оятлари маъноларини таржима ва тафсир қилиш иши жуда ҳам машаққатли, масъулиятли ва айни вақтда шарафли вазифадир. Шу вақтга қадар Қуръони каримнинг Олтинхон тўра, шайх Алоуддин Мансур, шайх Муҳаммад Содиқ Муҳаммад Юсуф, шайх Абдулазиз Мансур ва бошқалар томонидан амалга ошрилган маънолари таржимаси ва тафсири нашр этилган.\nШу маънода, халқимизнинг Қуръони каримга бўлган эҳтиёжини таъминлаш йўлида муфтий Усмонхон Алимов ҳазратлари томонидан таълиф этилган Қуръони каримнинг маънолари таржимаси ва тафсири китобининг ўзига хос жиҳатлари нимада, деган савол туғилиши мумкин. Ҳазратнинг ўзлари ушбу саволга шундай жавоб берганлар: “Қуръони карим Аллоҳ таолонинг ақлларни лол қолдирувчи каломи бўлгани учун уни бошқа тилга мукаммал таржима қилишнинг имкони йўқ. Юқорида тилга олинган таржималар катта маҳорат билан, тил қоидаларига амал қилган ҳолда ўгирилган, буни асло инкор этиб бўлмайди. Аммо Қуръони карим илоҳий Калом бўлгани учун Қуръон сўзларининг фасоҳати, балоғати, латофати, оҳанги қайта-қайта янгидан кашф бўлаверади”.\nЧиндан ҳам, афсуски, Қуръони каримни яхши билмаган кишиларнинг асл ҳидоят йўлидан чалғишлари, турли оқим ва ҳаракатларга алданиб қолишлари жуда ҳам осон. Шунинг учун халқимизни иложи борича Қуръони карим билан яқиндан таништириш, унга бағишланган асарларни кўпроқ тарғиб этиш ҳозирги пайтда долзарб аҳамиятга эга.\nМазкур мўътабар тафсир китобининг олти жилди турли йилларда алоҳида китоблар ҳолида чоп этиб келинган. Яъни, тақидмоти ўтказилган янги нашр муфтий Усмонхон Алимов ҳазратларининг бир неча йиллик меҳнатлари мевасидир. Қолаверса, бу жараёнда йирик олим ва етук уламоларнинг маслаҳатлари инобатга олингани ниҳоятда муҳимдир.\nҚуръони каримнинг ушбу тафсир китобида ўтмишдаги ва ҳозирги улуғ муфассирлардан Абу Мансур Мотуридийнинг “Таъвилоту аҳли-сунна”, Абул Фидо ибн Касирнинг “Тафсирул Қуръанил-азийми”, Ибн Жарир Табарийнинг “Тафсири Табарий”, Жалолиддин Суютийнинг “Ад-Дуррул мансур фи тафсирил-маъсур”, Носириддин Байзовийнинг “Анварут-танзил”, Имом Абул Баракот Насафийнинг “Мадорикут-танзил ва ҳақоиқут-таъвил”, Алоуддин Хозиннинг “Лубобут-таъвил фи маънонит-танзил”, Жалолиддин Маҳаллий ва Жалолиддин Суюитийнинг “Тафсири Жалолайн”, доктор Ваҳба аз-Зуҳайлийнинг “Тафсири Мунир” каби тафсирлардан истифода қилинган.\nМуаллиф Қуръони карим маъноларини таржима ва тафсир қилиш илми нақадар машаққатли ҳамда масъулияли вазифа эканини чуқур ҳис этган ҳолда қалам тебратганига алоҳида эътибор қаратмоқчимиз. Натижада олдинги таржима ва тафсирлардан фарқли бир манба дунё юзини кўрди. Китобнинг ўзига хос ижобий хусусиятлари сифатида қуйидагиларни санаш мумкин.\nБиринчидан, “Тафсири Ирфон”да оятлар маъноси иложи борича замондош ўқувчиларга тушунарли, содда ва равон тилда баён этилган.\nИккинчидан, одатда Қуръони карим маъноларининг таржима ва тафсирларида мавжуд қавс ичидаги изоҳлар “Тафсири Ирфон” саҳифаларида деярли учрамайди. Чунки Усмонхон Алимов ҳазратлари ўқиш ва англаш янада қулай бўлиши учун бундай изоҳларни қўллашдан имкон қадар воз кечган.\nУчинчидан, “Тафсири Ирфон”да, бир томондан, илгари ўзбек тилида нашр қилинган таржима ва тафсир китобларида берилган маълумотлар ўз мужассамини топган бўлса, бошқа томондан, китоб янги ва нодир маълумотлар билан ҳам тўлдирилган.\nТўртинчидан, Қуръони карим маъноларини таржима ва тафсир қилиш жараёнида замонавий фан-техника ютуқлари ва кашфиётлари баён этилган илмий китоблардан ҳам фойдаланган. Бу, ўз навбатида, “Тафсири Ирфон” китобининг замондошларимиз учун янада яқин ва тушунарли бўлишини таъминлаган, назаримизда.\nБешинчидан, “Тафсири Ирфон” энг замонавий усулда, сифатли ва китобхонга қулай шаклда чоп этилган.\nБуларнинг барчаси, шубҳасиз, “Тафсири Ирфон”нинг дунёга келиши йўлида муаллиф жуда катта илмий ва ижодий меҳнат қилганидан далолат беради. Ушбу асарнинг яхлит олти жилдлиги Ҳазрат бу йўналишда олиб борган илмий изланишларнинг том маънодаги мантиқий якуни ва ижодий фаолиятининг гултожидир.\n“Тафсири Ирфон” – Қуръон тафсири силсиласида ўзбек тилидаги янги асардир. Аввало, китобнинг номи ҳақида икки оғиз сўз.\n“Ирфон” каломи билим, маънавият, маърифат деган маъноларни англатади. Демак, “Тафсири Ирфон” – Қуръони карим маънавияти тафсири, илоҳий маърифат шарҳи, деганидир.\nШу ўринда “Тафсири Ирфон” китоби муаллифи қўллайдиган Шайх Усмонхон Темурхон Самарқандий тахаллуси ҳақида ҳам мухтасар тўхталмоқчиман.\nШайх – арабча сўз бўлиб, “кекса”, “оқсоқол” каби луғавий маъноларни беради. Ислом дини тарқалган мамлакатларда олимлар, ислом дини пешволари, фақиҳлар шу ном билан юритилади.\nУсмонхон – Ҳазратнинг исмлари. Ашараи Мубашшара, яъни дастлабки тўрт халифадан учинчиси, илк мусулмонлардан бири, Муҳаммад (с.а.в.) пайғамбаримиз куёви бўлмиш Усмон ибн Аффон (р.а.) номини ўз фарзанди аржумандлари учун танлаганларидан ҳам билиш мумкинки, у кишининг ота-оналари закий зотлардан бўлганлар.\nТемурхон – оталарининг исмлари. Демак, муносиб исм танлаш Ҳазратнинг сулоласига хос бўлиб, боболари ҳам шу шарафли анъанага риоя этганлар.\nСамарқандий – Ҳазратнинг нисбалари. Шарқда шоир ва адиблар, олим ва шайхлар номлари таркибида улар туғилган жойнинг қўшиб айтилишига “нисба” дейилади. Муфтий Усмонхон Алимов 1950 йили Самарқанд вилоятида таваллуд топган бўлиб, шу боис “Самарқандий” нисбасини исм-шарифларига қўшганлар.\nХулоса қилиб айтганда, Муфтий Усмонхон Алимов қаламига мансуб “Тафсири Ирфон” китобида Қуръони карим оятлари бугунги воқелигимизга мослаб, халқчил тилда, айни чоғда, юксак илмий маҳорат билан таржима ва тафсир этилган. Муаллиф замонавий ҳаётда дуч келишимиз мумкин бўлган муаммоли масалаларга ечимларни оддий ва содда усулда, таъсирчан услубда етказишга ҳаракат қилган.\nШундай экан, мазкур китоб тафсир илми бобида келгусида илм аҳли учун зарур қўлланма ва муносиб йўриқнома бўлишига ишонамиз. Янада муҳими, “Тафсири Ирфон” китоби халқимиз, хусусан, ёшларимиз маърифатини юксалтиришда катта аҳамият касб этиши тайин.\nФурсатдан фойдаланиб, Муфтий Усмонхон Алимов ҳазратларини қутлаб, самарали ижодларига баракот тилаб қоламиз. Ушбу китобни нашр этишга ҳисса қўшган муҳаррир, мусаҳҳиҳ ва ноширлар – жамики эзгу қалбли инсонларга самимий миннатдорчилик изҳор этамиз.\n«Сиз сояда, шогирдларингиз офтобда ўтирмасин!»\nКаҳф сурасининг хосияти\nҲар бир гуноҳ учун: яширинига яширин, ошкорасига ошкора тавба қил\nИнсон гуноҳ қилиши табиий. Лекин зудлик билан тавба келтириш, қилган …\nКўҳна Бухоронинг буюк имоми\nБухорода зиёрат қилинадиган масканлар жуда кўп. Шаҳарнинг қадимий Нов дарвозаси …\nБутун олам Пайғамбар соллаллоҳу алайҳи ва салламни қандай кутган эди?\nОхирзамон пайғамбари Муҳаммад мустафо соллаллоҳу алайҳи ва салламнинг келишларининг хабари …\nКуни кеча айрим Олий таълим муассасаларининг бир қатор ректорлари эгаллаб …\nҲар бир тошу дарахт олдидан ўтганингда Аллоҳни зикр қил\nТафаккур қилишга ожиз қолдирадиган, беадад ажойиботларга тўла бу борлиққа диққат …\nВасваса нима? Асли, асоси бўлмаган, ҳақиқатга алоқаси йўқ, одамни ёмон, …\nҚУРЪОНИ КАРИМНИ КРИЛЛ ИМЛОСИДА ЁЗИШ\nБисмиллаҳир Роҳманир Роҳим. Қуръони каримни араб алифбосидан бошқа (крилл ёки лотин каби) ҳарфлар билан ёзиш шаръан жоиз эмас. Бунга барча мазҳаб фуқаҳолари иттифоқ қилишган.\nХусусан, ҳанафий фуқаҳоларимиз гарчи араб хатига яқин бўлсада форсий хат билан ҳам Қуръон оятларини ёзишни ман қилганлар. Жумладан, Имом Бурҳониддин Марғилоний шундай деган:\nويمنع من كتابة القرآن بالفارسية بالإجماع لأنه يؤدي إلى الإخلال بحفظ القرآن؛ لأنا أمرنا بحفظ اللفظ والمعنى…»\nяъни: “Қуръонни форсий хатда ёзишдан қайтарилади. Бунга уламолар ижмоъ қилган. Чунки Қуръонни форсий хатда ёзиш уни сақлаб қолишга путур етказади. Биз Қуръоннинг лафзи ва маъносини сақлаб қолишга буюрилганмиз…” (“Ат-Тажнис” китоби).\nШунингдек, яна бир ҳанафий аллома Қивомиддин ал-Хўжандий “Меърожуд-дироя” китобида шундай деган:\n«من تعمد قراءة القرآن أو كتابته بالفارسية فهو مجنون أو زنديق».\nяъни: “Ким Қуръонни қасддан форсчада (яъни, араб ҳарфларидан бошқа ҳарфда) ёзса, у ё мажнун ёки зиндиқ (имонсиз) бўлади”.\nУшбу масала юзасидан бошқа мўътабар мазҳаб уламолари ҳам ҳанафий уламоларимиз билан якдил фатволарни эълон қилганлар. Жумладан, Шофеий мазҳабининг муҳаққиқ олимларидан Ибн Ҳажар Ҳайтамий ўзининг “Катта фиқҳий фатволар» китобида, жумладан, шундай деган: “(Қуръонни арабчадан бошқа алифбода ёзиш) бу – асҳобларимиз ҳаромлигига иттифоқ қилган масаладир… Қуръонни ажам ҳарфида ёзишда унинг кофирларни беллашувга чорлаган мўъжиз (яъни, ожиз қолдирувчи) лафзини ўзгартириш бор”.\nМисрдаги «Ал-Азҳар» унверситетининг йирик уламоларидан бири Шайх Маҳмуд Абу Дақиқа шундай дейди: “Тўрт фиқҳий мазҳабларнинг имомлари ҳам Қуръонни араб алифбосидан бошқа алифбода ёзиш жоиз эмаслигига иттифоқ қилганлар. Чунки Қуръонни бошқа алифбода ёзиш уни ижмоъ собит бўлган ва эргашиш вожиб бўлган расмдан чиқаради. Балки бу – лафзларда ўзгариш юз беришига олиб келади. Чунки баъзи араб ҳарфларининг ўхшаши бошқа алифболарда йўқ. Лафздаги ўзгариш эса маънонинг ўзгаришига сабаб бўлади. Бошқа алифбода ёзиш, қандай бўлмасин, мана шунга олиб келиши аниқ. Шу боис баъзи ҳанафий уламолар: “Ким Қуръонни қасддан араб ҳарфларидан бошқа ҳарфда ёзса, у ё мажнун бўлади ёки зиндиқ бўлади”, деганлар.\nХулоса қилиб айтганда Қуръони каримни ўзи нозил бўлган араб имлосидан бошқа ҳарфларда ёзиш ёки шу асосида Қуръони каримни тиловат қилиш шаръан жоиз эмас. Чунки араб имлосининг ўзига хос жиҳатлари борки, уни бошқа ҳарфларда ифодалаш имконсиз. Валлоҳу аълам.\nАЁЛИНИ ЭЪТИБОРСИЗ ҚОЛДИРИШНИНГ ҲУКМИ\nБисмиллаҳир Роҳманир Роҳим. Динимизда киши ўзига ҳам, ўзгаларга ҳам зулм қилиши катта гуноҳлардан саналади. Хусусан, жуфти ҳалоли, умр йўлдоши ва фарзандларининг онасига жабр қилиш ундан ҳам ёмонроқдир. Бугунги кунда эркаклик ҳамиятини йўқотган баъзи кишилар жиддий бир сабабсиз ўз аёлларни нафақасиз ва қаровсиз қолдирмоқдалар. На уларни хотин қилади, на талоғини бериб йўлини очади. Бу билан эр Аллоҳ таолонинг бир қанча (оилавий хотиржамлик, жуфти ҳалол ва фарзанд каби) катта неъматларига ношукрлик қилган бўлади.\nБаъзилари эса номардларча очиқчасига: “Сени умрингни охиригача талоғингни бермай, аросатда қолдириб, қийнайман”, – деб пўписа қилади. Бу етмагандек, аслида ўзининг зиммасида бўлган – болаларнинг нафақасини ҳам хотиннинг бўйнига юклаб қўяди. Натижада аёл на эрли бўлмай, на эридан ажраша олмай, йиллаб сарсон-саргардон қолиб кетмоқда. Ожизаларнинг ҳақлари поймол бўлмоқда. Шуни таъкидлаб айтамизки, мана шу ҳолатда аёл гуноҳ йўлга кирса, зинога қўл урса, у билан бирга номард эр ҳам теппа-тенг гуноҳкор бўлади.\nБу мавзуда Қуръони каримда шундай дейилади:\nяъни: “Ҳар қанча истасангиз ҳам хотинларингиз ўртасида адолатли (ҳаммасига бир хил муносабатда) бўла олмайсиз. Бас, (бирига) бутунлай берилиб кетиб, (иккинчисини) муаллақ ҳолда ташлаб қўймангиз! Агар (улар билан муносабатингизни адолат асосида) тузатсангиз ва тақволи бўлсангиз, албатта, Аллоҳ кечиримли ва раҳмли зотдир” (Нисо сураси, 129-оят).\nЭътибор қилсак, ояти каримада эр хотинини “муаллақа” қилишидан қайтарилмоқда. “Муаллақа” ҳолати шу кунларда воқеъликда гувоҳи бўлиб турган ишларимизнинг айни ўзидир. Яъни, хотини билан келиша олмай қолган эр бошқасига уйланиб олиб, биринчи хотинини нафақасиз ташлаб қўяди ва бошқа турмуш қилишига имкон бермаслик учун талоғини ҳам бермайди. Гоҳида баъзи нобакор эрлар нафсини гуноҳдан қондириб, дин-диёнатли, ҳусни-жамоли жойида бўлган жуфти ҳалолини бир неча йиллар эр-хотинлик алоқасидан маҳрум қилиш билан уларни “муаллақа” қилиб қўяди. Мусулмон эркак ҳам шунчалик пасткашликка борадими, ахир?!\nАллоҳ таоло Қуръони каримда аёлларга гўзал муомалада бўлишга тарғиб қилиб, уларга зарар бериш мақсадида ушлаб туришдан қайтарди. Бу ишни “ҳаддан ошиш” ва “зулм” деб атади. Талоқ масаласи Аллоҳ таолонинг оятларидандир. Бу ҳақда ояти каримада шундай дейилган:\nوَإِذَا طَلَّقْتُمُ النِّسَاءَ فَبَلَغْنَ أَجَلَهُنَّ فَأَمْسِكُوهُنَّ بِمَعْرُوفٍ أَوْ سَرِّحُوهُنَّ بِمَعْرُوفٍ وَلَا تُمْسِكُوهُنَّ ضِرَارًا لِتَعْتَدُوا وَمَنْ يَفْعَلْ ذَلِكَ فَقَدْ ظَلَمَ نَفْسَهُ وَلَا تَتَّخِذُوا آَيَاتِ اللَّهِ هُزُوًا…\nяъни: “Хотинларни талоқ қилганингизда (улар идда) муддатига етсалар, бас, уларни яхшилик билан олиб қолингиз ёки яхшилик билан жавобларини берингиз. Уларга зулм қилиб, зарарлантириш ниятида ушлаб турманг! Ким шундай қилса, демак, ўзига зулм қилибди. Аллоҳнинг оятларини ҳазил билмангиз!…” (Бақара сураси, 231-оят).\nДемак, мусулмон эр хотинини яхшилик билан олиб қолиши ёки (ортиқ оилани сақлаб қолиш имкони бўлмаса) яхшилик билан жавобини бериши керак. Акс ҳолда Аллоҳ таолонинг оятларини ҳазил билиш, енгил санаш улар билан “ўйнашиш” нинг оқибати ёмон бўлади. Аллоҳнинг азоби золимларни қаттиқ тутади.\nБаъзи кишилар талоқ қилиш гуноҳ экан, Аллоҳ таолонинг Арши титрар экан деб, хотинига “талоқ” лафзини айтмай, лекин ўзлари уйланиб юраверадилар. Тўғри, ноҳақ, ҳеч бир сабабсиз талоқ қўйиш динимизда қораланади. Лекин оилани сақлашни имкони бўлмаганда, талоқ ҳам бир чора. Ҳар қандай ҳолатда талоқ айтиш гуноҳ, ҳеч қачон талоқ айтмаслик керак, деган гап Қуръони каримда ҳам, ҳадиси шарифларда ҳам, ҳатто уламоларимизнинг сўзларида ҳам учрамайди. Аксинча, хотинни аросатда қолдириб талоғини бермасдан юриш гуноҳ бўлади, зулм ҳисобланади.\nБаъзилар эса хотинидан бутунлай ажралмоқчи бўлган киши “уч талоқ” қилиши керак экан деган мутлақо нотўғри фикрда юрадилар. Аслида ажрашмоқчи бўлган киши хотинига: “Сени бир талоқ қилдим” дейиши ҳам кифоя. Бирданига “уч талоқ” айтиш гуноҳ ҳисобланади. Чунки бундай қилиш бир томондан Аллоҳ таоло бандага берган учта имкониятни бирданига йўқ қилиш бўлса, бошқа томондан қайта ярашиш имконини ҳам йўққа чиқаради. Бу мавзуда қуйидаги ҳадис ривоят қилинган:\nقَالَ مَحْمُودُ بْنُ لَبِيدٍ أُخْبِرَ رَسُولُ اللهِ صَلَي الله عَلَيْهِ وَسَلَّم عَنْ رَجُلٍ طَلَّقَ امْرَأَتَهُ ثَلاَثَ تَطْلِيقَاتٍ جَمِيعًا فَقَامَ غَضْبَانًا ثُمَّ قَالَ: أَيُلْعَبُ بِكِتَابِ اللهِ وَأَنَا بَيْنَ أَظْهُرِكُمْ حَتَّى قَامَ رَجُلٌ وَقَالَ: يَا رَسُولَ اللهِ أَلاَ أَقْتُلُهُ.(رَوَاهُ الامام النَّسَائِيُّ)\nяъни: “Маҳмуд ибн Лабийд разияллоҳу анҳу айтади: “Расулуллоҳ саллаллоҳу алайҳи васалламга бир киши ўз хотинини жамлаб уч талоқ қўйгани хабар қилинди. Шунда У Зот ғазабланиб ўринларидан турдилар-да: “Мен ичингизда туриб, Аллоҳнинг китобини ўйин қилинадими?!” – дедилар. Ҳаттоки бир одам ўрнидан туриб: “Эй Расулуллоҳ! Уни қатл қилайми?” – деб юборди” (Имом Насаий ривояти).\nАллоҳ таоло оила масалаларида аксар ўринларда эркакларга хитоб қилган. Бу – оилада эркакнинг масъуллигига ишора! Бу раҳбарлик вазифасини суистемол қилиб, уни ожизаларга зулм қилишга восита қилиб олмаслик керак. Биз ҳам мўмин-мусулмон ака-укаларимизни динимизнинг оила мавзусидаги буйруқларига амал қилиш, олийжаноблик ва мардлик билан иш тутишга чақирамиз. Валлоҳу аълам.\n» لا يخلون رجل بامرأة إلا كان ثالثهما الشيطان » (رواه الامام الترمذي عن عمر رضي الله عنه)\n«لاَ تَلِجُوا عَلَى الْمغيبَاتِ. فَإِنّ الشّيْطَانَ يَجْرِي مِنْ أحَدِكُمْ مَجْرَى الدّمِ»(رواه الامام الترمذي عنْ جَابِرٍ)\n» اَلْعُمْرَةُ إِلَى الْعُمْرَةِ كَفَّارَةٌ لِمَا بَيْنَهُمَا، وَالْحَجُّ الْمَبْرُورُ لَيْسَ لَهُ جَزَاءٌ إِلَّا الْجَنَّةُ » )رواه البخاري ومسلم.(\n» مَنْ حَجَّ فَلَمْ يَرْفُثْ وَلَمْ يَفْسُقْ عَادَ كَيَوْمِ وَلَدَتْهُ أُمُّهُ » (رواه البخاري ومسلم).\n» عُمْرَةٌ فِي رَمَضَانَ تَعْدِلُ حَجَّةً مَعِي «


Шахсий бизнесга асос солишга халақит қиладиган 3 сабаб ва уларни бартараф этиш усуллари » Ўзбекистон янгиликлари – Zamin.uz\n18 июнь 2019, 08:18\nИш берадиган ғояларни яхшиланг, ақлли кишилар билан мулоқотда бўлинг ва сармоядорларни жалб қилишга ҳаракат қилинг.\nЛайфхакер сайти ўз ўқувчилари ўртасида сўровнома ўтказди. Унда сайтнинг 2 372 нафар ўқувчиси иштирок этган. Натижалар таҳлил қилинган ва энг кенг тарқалган сабаблар танлаб олиниб, уларни бартараф этиш йўллари тақдим этилган.\nБиринчи сабаб: «Пул келтирадиган ғояни топа олмайман»\nОвоз берганларнинг 38 фоизи бизнес учун йўналиш топа олмасликларини айтишган. Уларда қувват, куч ва тадбиркор бўлиш учун имконият мавжуд. Бироқ бетакрор ва даромадли ғояни топа олишмайди.\nДиққатни ғоя эмас, муаммони излашга қаратинг. Агар корхонангиз ҳеч кимга керак бўлмаган маҳсулот ишлаб чиқариш билан шуғулланса, бундай бизнес муваффақиятли бўлмайди. Муайян одамлар гуруҳига хос бўлган муаммони топиб, унга ечим таклиф этиш керак. Айнан ўзингиз бошдан ўтказган муаммо бўлса янада яхши.\nКелажак ҳақида ўйланг. У учувчисиз қурилмалар, ақлли гаджетлар, сунъий идрок қўлида. Ана шу нарсалар атрофидаги ғояларни изланг.\nЎзингиз фаолият юритадиган бизнес йўналишини кўздан кечиринг. Сўзсиз, сизда тажриба ва танишлар бор – бу эса тадбиркорлик оламига киришни енгиллаштирадиган ижтимоий маблағ. Шунингдек, сиз ишлаётган компания раҳбарияти ёки мижозлардаги муаммолар тушунарли.\nМавжуд жараёнларни оптималлаштиринг. Агар одамлар вақт ва пул йўқотаётган соҳани топиш, кейин эса ушбу муаммонинг ечимини таклиф этишга муваффақ бўлсангиз, муваффақиятли бизнес яратиш эҳтимоли юқори.\nНусха олинг. Бироқ тўғридан тўғри кўчирманг. Ҳозирда ишлаётган ғояларни яхшиланг – бу стартапингизга мижозларни жалб этишнинг ягона усули.\nСаёҳат қилинг ва ақлли одамлар билан мулоқотда бўлинг. Бу дунёқарашни кенгайтириш, демак кўпроқ муаммолар ва уларнинг ечимини топишнинг энг яхши усуллари.\nМаслаҳат: бизнес учун қандай ғояни танламанг, у сизга жуда ёқиши керак.\nИккинчи сабаб: «Бошланғич маблағ мавжуд эмас»\nОвоз берганларнинг 34 фоизи кўпчиликни жойидан қимирламасликка ундайдиган энг тушунарли сабаб – пулнинг йўқлигини айтишган. Ҳа, ҳақиқатан ҳам бизнеснинг кўплаб турлари учун стартда катта маблағ керак бўлади. Маошнинг ўзига яшаш шароитларида кўпчилик ўз бизнесини очиш учун молиявий имконият топа олмайди.\nМуаммони қандай енгиш мумкин?\nКеракли маблағни жамғаринг – энг хавфсиз усул ана шу. Афсуски, бунинг учун кўп вақт талаб этилади, бироқ бу ҳолатда фақат шахсий маблағингиз билан таваккал қиласиз ҳамда бизнес муваффақиятга эришмаса, қарздор бўлиб қолмайсиз. Айрим ҳолларда орзуингиздаги ишга асос солиш учун катта мақсадга етарли пул йиғиш учун оралиқ лойиҳани ҳам амалга оширадилар. Нега ана шу усулни синаб кўрмаслик керак?\nДўстлар ва қариндошларни жалб этинг. Қарзга пул олишингиз ёки уларни яқин ҳамкорларга айлантиришингиз мумкин. Бироқ ёдингизда бўлсин, бу сценарий муносабатларнинг ёмонлашувига олиб келиши мумкин.\nСармоядор топинг. Бундай кишилар ва ташкилотлар ўз сармоясини киритиш учун истиқболли ғоялар излайдилар. Албатта, буни маблағларини кўпайтириш учун амалга оширишади. Шунинг учун бу ҳолатда бизнесингизнинг катта улушини сармоядорга беришингиз керак бўлади.\nМаслаҳат: имкониятларингизни синчиклаб баҳоланг ва реал бизнес-режа тузинг. Ахир кредитнинг ҳар бир сўмини фоизи билан қайтаришга тўғри келади.\nУчинчи сабаб: “Кафолатнинг мавжуд эмаслиги”\nСўровномада иштирок этганларнинг 13 фоизи “тешик тоғора” ёнида қолишдан чўчийдилар. Бу каби қўрқувлар узоқ вақт давомида ёлланиб ишлаган кишиларга хос: улар барқарорликни йўқотишдан қўрқадилар.\nҲозирги ишингиздан кетманг. Бизнеснинг кўп турларини асосий иш фаолияти билан параллель равишда бошлаш мумкин. Тўғри, бу ҳолда таътил, дам олиш кунлари, бўш вақт ҳақида унутишга тўғри келади. Сизда фақат иш ва бизнесингиз қолади, бироқ шу тариқа бироз вақт давомида барқарорликни сақлай оласиз.\nЯқинлар ёрдамидан фойдаланинг. Баъзида ёнимиздаги кишиларга барқарорлик ва қулайлик даражасини таъминлашимиз керак деган фикрлар билан ўз-ўзимизни чеклаймиз. Бироқ яқинларингиз билан очиқча суҳбат натижасида ўзингизни чеклайдиган фикрлар фақат сизнинг миянгизда эканига ишонч ҳосил қиласиз. Агар сизни қўллаб-қувватлашса ва сизга ишонишса, кафолатлар ҳам керак эмас.\nБир йил учун реал мақсадларни аниқ белгиланг ва уларни бир неча босқичларга ажратинг. Одамларни йирик лойиҳалар чўчитади. Масалан, иккинчи Facebook’ни яратмоқчисиз. Бу каби мақсад ҳар қандай одамни қўрқитиб юборади. Бошлаган ишингиз ана шу миқёсдаги бизнесга айланишига ҳеч қандай кафолат йўқ. Бироқ лойиҳангизни оралиқ босқичлар ва реал мақсадларга ажратсангиз, масалан – офис топиш ва ижарага олиш, ЯТТни расмийлаштириш, кредит олиш учун ҳужжатларни тўплаш – у ҳолда буларнинг барининг уддасидан чиқасиз.\nМаслаҳат: Афсуски, кафолат ҳеч қаерда мавжуд эмас. Шунинг учун қизиқ ғояга дуч келсангиз ва барча хатар ҳамда имкониятларни ҳисоблаб чиққан бўлсангиз, ўзингизни синаб кўринг.\nРейтингдан ташқари : “Мен жуда дангасаман”\nЛайфхакер таҳририяти ўқувчининг ҳаққоний изоҳидан ҳайратга тушган. Унда “Мен жуда дангасаман” жавоби берилган. Афсуски, ҳамма ҳам буни тан олмайди.\nАгар бу ҳолатингиз ўтиб кетадиган эмас, доимий бўлса, тадбиркорликни бошламаганингиз маъқул. Буни ўзингиз ҳам билсангиз керак.\nЯнгиликлар » Ҳаёт тарзи » Шахсий бизнесга асос солишга халақит қиладиган 3 сабаб ва уларни бартараф этиш усуллари\n06:30 Ёш тадбиркорларнинг энг кўп учрайдиган хатолари\n09:05 Раҳбарга ёқишнинг 10 усули


Киевда "Норман" саммити туфайли оммавий митингларга тайёргарлик кўрилмоқда \nЖами овоз: 1296 та.\nЖами овоз: 2561 та.\nКиритилди: 05:00 13.08.2019. Ўқилди: 662 марта. Фикрлар сони: 0 та.\nНишонга урилган гаплар: “Гуноҳ қилсам, фақат Аллоҳ тао...


12:36 / 08.02.2019 86198\nИслом Каримов Фонди вакиллари Шароф Рашидовнинг қизи Сайёра Рашидова билан интервью ташкиллаштиришди.\nСайёра Рашидова интервью давомида отасининг номи оқланиши, Ислом Каримов билан 1991 йилдаги илк учрашуви, Омбудсман лавозимидаги фаолияти ҳамда падари бузруквори хусусидаги шахсий хотиралари ҳақида гапирган.\n«Оиламиз таъқиб остида эди. Ислом Абдуғаниевич ҳокимиятга келгач, аввало, нафақат менинг отам, балки бутун халқнинг номини оқлашга бел боғлади. Коммунистик партия ҳукмронлиги даврида Ўзбекистоннинг пок номини тиклашга киришмоқ учун улкан жасорат соҳиби бўлиш лозим эди. Ислом Каримов юртдошларимизга инсон ўз Ватани учун сидқидилдан меҳнат қилса, халқи уни асло унутмаслигини эслатди», - деб хотирлайди Сайёра Рашидова.\nШароф Рашидов Ўзбекистон ССРни 1959 йилдан 1983 йилга қадар, 24 йил давомида бошқарган ҳамда республика халқининг катта меҳр-муҳаббати ва ҳурматига сазовор бўлган инсон эди. Айнан Рашидов бошқаруви даврида, Тошкент шаҳри 1966 йилда содир бўлган вайронкор зилзиладан сўнг қайтадан бунёд этилган эди. Ўтган асрнинг 80-йиллари ўрталарида «пахта иши» ёки «ўзбек иши» деб аталган уйдирмалар оқибатида Ш.Рашидов номи ноҳақ қораланиб, ўша мудҳиш йилларда минглаб бегуноҳ инсонлар ҳибсга олинган эди.\nКаримов Фонди Ислом Каримовнинг Умра сафари акс этган видеони эълон қилди


15:00 / 20.04.2016 | Sherali | 1634\nАссалому алайкум! Мeн биринчи гурух ногиронлигим учун нафақа пули оламан. Уйланмаганман, ота-онам бор. Маҳалламизда бир мухтож оила бўлиб, мeн шу нафақамдан маълум миқдорда ҳар ойда шу оилага бeриб турсам бўладими? Дeмоқчиманки мeн бу пулни мeҳнат қилиб олмайман. Эҳсоннинг миқдори аҳамиятлими?\nВа алайкум ассалом! Эҳсонда миқдоринг аҳамияти йўқ. Ихлоснинг аҳамияти бордир. Сизга берилаётган нафақа пулига ҳақиқатда қонунан ҳақдор бўлсангиз, олишингиз ҳам, кимларгадир беришингиз ҳам жоиз. وَقِيلَ لِابْنِ عُمَرَ: إِنَّهُ قَدْ ظَهَرَ قِبَلَنَا نَاسٌ يَقْرَءُونَ الْقُرآنَ وَيَتَقَفَّرُونَ الْعِلْمَ، وَذَكَرَ مِنْ شَأْنِهِمْ وَأَنَّهُمْ يَزْعُمُونَ أَنْ لَا قَدَرَ وَأَنَّ الْأَمْرَ أُنُفٌ، قَالَ: فَإِذَا لَقِيْتَ أُولَئِكَ فَأَخْبِرْهُمْ أَنِّي بَرِيءٌ مِنْهُمْ وَأَنَّهُمْ بُرَآءُ مِنِّي، وَالَّذِي يَحْلِفُ بِهِ عُبْدُ اللهِ بْنُ عُمَرَ لَوْ أَنَّ لِأَحَدِهِمْ مِثْلَ أُحُدٍ ذَهَبًا فَأَنْفَقَهُ مَا قَبِلَ اللهُ مِنْهُ حَتَّى يُؤْمِنَ بِالْقَدَرِ. رَوَاهُ مُسْلِمٌ وَأَبُو دَاوُدَ Ибн Умарга: «Биз томонларда бир (тоифа) одамлар чиқди: Қуръон ўқийдилар, илмни титкилаб талаб қиладилар», дейилди. Ва (гапирувчи) уларнинг қадар йўқлигини, ишлар ўз вақтида янгитдан бўлишини даъво қилаётганларини зикр қилди. Шунда у: «Агар ўшаларни учратиб қолсанг, хабар бериб қўйки, албатта, мен улардан ҳолиман, улар ҳам мендан ҳолидирлар. Абдуллоҳ ибн Умар Унинг билан қасам ичадиган Зотга қасамки, агар улардан бирининг Уҳуд тоғичалик олтини бўлиб, уни нафақа қилса ҳам, то қадарга иймон келтирмагунча, Аллоҳ ундан қабул қилмайди», деди». Муслим ва Абу Довуд ривоят қилишган. Шарҳ: Ушбу ривоятда буюк саҳобий Абдуллоҳ ибн Умар розияллоҳу анҳу билан баъзи кишилар ўртасида бўлиб ўтган савол-жавоб келтирилмоқда. Бу ерда Пайғамбаримиз соллаллоҳу алайҳи васалламнинг зикрлари ҳам, гаплари ҳам йўқ. Аммо у зот соллаллоҳу алайҳи васаллам ҳадисларининг маъноси бор. Одатда, саҳобаи киромлар, хусусан, Абдуллоҳ ибн Умардек зот бунга ўхшаш масалаларда Пайғамбаримиз соллаллоҳу алайҳи васалламдан бирор нарса эшитмай туриб, ўз фикр¬ларича гап гапирмасликларини ҳисобга олиб, бу ривоят ҳадисларга қўшилган. Баъзи кишилар томонидан Абдуллоҳ ибн Умар розияллоҳу анҳуга: «Биз томонларда бир (тоифа) одамлар чиқдилар: Қуръон ўқийдилар, илмни титкилаб талаб қиладилар», дейилди». Гапнинг сиёқидан кўриниб турибдики, гапирувчи бошқа юртдан келган. Абдуллоҳ ибн Умардек мўътабар зот билан учрашиб қолганини қулай фурсат билиб, ўзини ўйлантириб юрган нарса ҳақида сўраб олишга қарор қилган. Унинг биз тарафларда бир тоифа одамлар чиқди, дейишидан уларнинг юртида янги бир тоифа чиққанлиги кўриниб турибди. Сўнгра ўша тоифанинг сифатларини айта бошлади: «Қуръон ўқийдилар». Аслида ҳамма мусулмон ҳам Қуръон ўқийди. Лекин сўзловчининг ҳалиги янги тоифани васф қилишда биринчи бўлиб Қуръон ўқишларини зикр қилишидан, Қуръон ўқиган одамдан яхшиликдан бошқа нарса чиқмаса керак, деб ўйлаб юргани тушунилади. Чиндан ҳам мусулмонлар Қуръони Каримга бўлган эҳтиромлари ниҳоятда зўрлигидан Қуръон ўқиган ҳар бир кишини қаттиқ ҳурмат қиладилар. Баъзи бир нафси бузуқлар, хусусан, бузуқ эътиқоди ила шуҳрат қозонмоқчи бўлган кимсалар бу нозик нуқтадан унумли фойдаланадилар. Ўзларини ҳаммадан кўра кўпроқ Қуръон ўқийдиган, Қуръонни биладиган қилиб кўрсатишга уринадилар. «Илмни титкилаб талаб қиладилар». Яъни илмнинг кўпчилик билмайдиган чуқур масалаларини титкилаб топишга уринадилар. Бидъатчи, бузуқчиларнинг асосий сифатларидан бири шу. Улар доимо йўқ ердаги китобларни топиб ўқиб, хаёлга келмаган масалаларни қўзғаб юрадилар. Ўзларини Қуръон аҳли, илм аҳли қилиб кўрсатишга уринадилар. «Ва (гапирувчи) уларнинг қадар йўқлигини, ишлар ўз вақтида янгитдан бўлишини даъво қилаётганларини зикр қилди». Демак, мазкур васф қилинаётган тоифа одамлари қадарга ишонмас эканлар. Ҳар бир иш ўзи қилинаётган вақтдагина маълум бўлади, дер эканлар. Бу билан Аллоҳнинг илми чексиз эканлигини инкор этар эканлар. Ушбу васфлардан сўнг Абдуллоҳ ибн Умар розияллоҳу анҳу у тоифадагиларнинг кимлигини англаб етдилар ва сўзловчига қуйидагиларни айтдилар: «Агар ўшаларни учратиб қолсанг, хабар бериб қўйки, албатта, мен улардан ҳолиман, улар ҳам мендан ҳолидирлар». Яъни, Ибн Умар ўзини улар билан бир маслакда, деб ҳисобламайди. Улар ҳам ўзларини Ибн Умар билан бир маслакда, деб ҳисобламасинлар. «Абдуллоҳ ибн Умар Унинг билан қасам ичадиган Зотга қасамки, агар улардан бирининг Уҳуд тоғичалик олтини бўлиб, уни нафақа қилса ҳам, то қадарга иймон келтирмагунча, Аллоҳ ундан қабул қилмайди», деди». Яъни ўша қадарга ишонмайдиганларнинг Уҳуд тоғичалик катта миқдорда олтини бўлиб, уни Аллоҳнинг йўлида садақа қилса ҳам, Аллоҳ садақасини қабул қилмайди. Чунки қадарга иймони йўқнинг амали қабул бўлмайди. Бу гаплар қадарга ишонмаслик нақадар ёмон нарса эканлигини яна бир бор кўрсатиб турибди. Ушбу ҳадисдан қуйидаги фойдаларни оламиз: 1. Олим одамларни кўрганда керакли масалаларни сўраб олиш. 2. Бузуқ ақийдадаги одамларнинг Қуръон ўқишни ўзларига ниқоб қилиб олишлари мумкинлиги. 3. Бузуқ ақийдадаги одамларнинг талаби илмни ўзларига ниқоб қилиб олишлари мумкинлиги. 4. Соф эътиқоддаги мусулмон бировнинг эътиқоди бузуқ эканлигини эшитиши билан ундан ўзининг безор эканлигини эълон қилиши кераклиги. 5. Маънони таъкидлаш учун Аллоҳ билан қасам ичиш мумкинлиги. 6. Қадарга иймони йўқ одамнинг амали қабул бўлмаслиги. ("Ҳадис ва Ҳаёт" китобидан). Валлоҳу аълам!


Қуръони каримнинг таржимаси\nИслом уламолари Қуръонни бир араб қабиласи тилидан иккинчи бир араб қабиласи тилига − шевасига таржима қилишни ман этганлар. Бунинг сабаби қуйидагичадир. Қуръон таржимаси икки хил бўлади.\nБиринчиси − сўзма-сўз таржима, яъни Каломни бир тилдан иккинчи тилга, назм ва тартибини, асл маънонинг сақланишини риоя қилган ҳолда ўгириш.\nҚуръоннинг сўзма-сўз таржимаси ҳам икки усулда бажарилади. Биринчи усул − «таржима бил-мисл», яъни «аслига ўхшаш таржима» дейилади. Бунда оятларнинг ҳар бир сўзи баробарига бошқа луғат сўзлари қўйилади, оятларнинг ва ундаги сўзларнинг назм ва тартиби ўзгармайди. Ҳаттоки асл матндан билиниб турган балоғат ва фасоҳат ҳам ўзгармагандек туюлади. Лекин бу Аллоҳнинг каломига нисбатан мумкин эмасдир. Чунки Қуръоннинг нозил бўлиши икки сабабдандир.\nБиринчиси, Қуръон Пайғамбар соллаллоҳу алайҳи васалламнинг ҳақ Пайғамбар эканликларини тасдиқ этувчи аломат бўлиб, биринчи мўъжизадир. Бутун инсонлар ва жинлар бирлашганда ҳам унинг битта сурасига ўхшаш сурани келтиришга ожиздирлар. Қуръони Карим ғайбдан хабар бериш, ўзгармас шариат аҳкомларини баён қилиш сингари инсоннинг қўлидан келмайдиган мўъжизавий хусусиятга эга бўлиш билан бирга, унинг ҳар бир оятида мақомга мос шундай балоғатлар мавжудки, бу хусусиятлар араб тилидан бошқа тилга ўтганда ўз-ўзидан йўқолади.\nИккинчиси, Қуръон одамларни дунёда ҳам, охиратда ҳам манфаатли бўлган амалларга ҳидоят қилади. Бунинг учун Қуръони Каримнинг аҳкомларидан истинбот қилиш ва ундан йўл-йўриқ олиб, амал қилиш лозим бўлади. Қуръоннинг баъзи оятларидан ҳамма ҳам тушуниб фойдаланиши мумкин. Бу оятларни сўзма-сўз таржмма қилиш ҳам мумкин. Аммо Қуръонда шундай оятлар борки, унинг маъноларини мужтаҳид олимларгина тушуниши ва фойдаланиши мумкин. Бу мураккаб маъноли оятларнинг таржимаси айни Қуръон ояти бўлолмайди. «Аслига ўхшаш» таржима баъзи оятларнинг маъносини беролса ҳам, мураккаб маъноли оятларнинг маъносини очиб беролмайди. Демакки, оятнинг илоҳийлик хусусияти йўқолади.\nЮқоридаги сўзларни хулоса қилинса, Қуръоннинг сўзма-сўз таржимаси унинг муқаддас аслияти ўрнини босолмайди.\nИккинчи усул − «таржима биғайрил мисл», яъни «аслига ўхшамаган таржима» дейилади. Бунда таржимон Қуръон назмига эътибор қилмаган ҳолда, тоқати етганча оятлар мазмунини бошқа тилга ўгириб беради. Бу каби таржима инсон сўзида мумкин бўлса ҳам, Аллоҳнинг Каломида мумкин эмас, чунки Қуръоннинг назми бузилади ва ҳурмати кетиб қолади.\nЮқорида айтиб ўтилганидек, Қуръоннинг маъновий таржимаси унинг оятларини бошқа тилда шархлаб, маъноларини баён қилиб беришдир. Бундай таржимада оятларнинг тартиби ва мурод бўлган маъноларининг мукаммаллиги шарт қилинмайди. Сўзма-сўз таржима билан маъновий таржиманинг фарқини қуйидаги оятнинг мисолида кўришимиз мумкин:\nУшбу оятни сўзма-сўз таржима қилинса, ундан ирода қилинган маъно чиқмайди. Аксинча, «Қўлингни бўйнингга боғлаб қўйма ва уни жуда узун қилиб чўзма», деган ноаниқ маъно чиқади. Агар ушбу оятни маъновий таржима қилинса, «Бахиллик қилиб қўлингизни бўйнингизга боғлаб ҳам олманг, исрофгарчилик қилиш билан уни бутунлай ёйиб ҳам юборманг!» деган тушунарли маъно келиб чиқади.\nИслом уламолари, кимки аҳли тафсир бўлса, Қуръони Каримни тафсир қилиш учун зарур илмлар соҳиби бўлса, тафсир қилиши мумкин эканлигига иттифоқ қилганлар. Мана шу иттифоқ қилинган муфассирлар қаторига Қуръонни бошқа тилга таржима қилувчилар ҳам киради. Чунки тафсир қилувчилар ҳам, маъновий таржима қилувчилар ҳам оятларнинг тартибини бузмасдан, бирор калиманинг ўрнини ўзгартирмасдан Аллоҳнинг муродини инсонларга етказадилар.\nЛекин тафсир билан маъновий таржиманинг алоҳида фарқли жиҳатларини ҳам эътибордан четда қолдирмаслик керак. Биринчи фарқи тафсир тили Қуръоннинг асл тили эканлиги, маъновий таржима эса Қуръон тилидан бошқа тилда бўлишидир. Иккинчи жиҳати эса тафсирни мутолаа қилувчи одам Қуръон матни тилини ҳам тушунади. Агар тафсирда хатоликка йўл қўйилган бўлса, ундан дарҳол огоҳ бўлади. Маъновий таржимани мутолаа қилувчи одам эса кўпинча Қуръон матни тилини билмаслиги, натижада хато бўлса ҳам, таржимага қатъий ишониши мумкин.\nМаъновий таржиманинг шартларга келсак, Қуръони Каримнинг тафсири ҳам, маъновий таржимаси ҳам умматга фарз қилинган илмлардандир. Шу илмлар воситаси билан араб тилини биладиган ва билмайдиган турли миллат мусулмонларига Қуръони Карим аҳкомлари етказилади. Шундай экан, маъновий таржима билан шуғулланувчилар учун бир неча шартлар мавжуддир. Улар қуйидагилар:\n1. Маъновий таржима қилишда ҳам таржимон тафсир учун зарур бўлган барча илмларни, жумладан, Пайғамбар ҳадисларини, араб тили илмларини, шариати исломияда муқаррар бўлган усулларни мукаммал билиши шартдир. Шу билан бирга, араб тилидаги тафсирлардан бирини ҳам кўз олдига қўйиб, ундан ҳам истифода этиши керак.\n2. Мутаржим Қуръон келтирган ақийдага мухолиф бўлмаслиги керак. Акс ҳолда Қуръон оятларини ўзининг фосид эътиқодига мослаб таржима қилади ва унинг таржимасидан фойдаланувчи кўплаб мусулмонлар эътиқодининг бузилишига сабаб бўлади.\n3. Мутаржим Қуръон тилига ҳам, уни ўгирмоқчи бўлган тилга ҳам олим бўлиши керак.\n4. Аввал Қуръонни ёзсин, кейин тафсирини, ундан кейин маънавий таржимасини баён қилсин. Шунда уни ўқиган киши сўзма-сўз таржимамикин, деган шубҳага бормайди. Ҳар бир таржимон мазкур шартларга амал қилса, унинг тафсири барча айблардан холи бўлади.\n Раҳматуллоҳ қори Обидов. «Қуръон ва тафсир илмлари», Т. «ТИУ», 2003. 124-б.\n Раҳматуллоҳ қори Обидов. «Қуръон ва тафсир илмлари», Т. «ТИУ», 2003. 127-б.


ЎзА - Ўзбекистон музлатгичлар қуввати бўйича етакчи 20 таликдан ўрин олди\nЎзбекистон музлатгичлар қуввати бўйича етакчи 20 таликдан ўрин олди\n13.12.2017 17:56 Чоп этиш версияси\nСамарқанд туманида “Музлатгич омборларида мева-сабзавот маҳсулотларини сақлаш: бугунги ҳолат ва соҳани ривожлантириш истиқболлари” мавзусида семинар бўлиб ўтди.\nЎзбекистон Республикаси Қишлоқ ва сув хўжалиги вазирлиги ҳамда АҚШ халқаро тараққиёт агентлиги (USAID) нинг мамлакатимиздаги ваколатхонаси томонидан “Қишлоқ хўжалигида қиймат занжирини ривожлантириш” лойиҳаси доирасида ташкил этилган тадбирда юртимизнинг барча ҳудудларидан мева-сабзавот етиштирувчи, уларни сақлайдиган ва қайта ишлайдиган фермерлар, тадбиркорлар, экспортёрлар, транспорт хизмати кўрсатувчилар ва савдо тармоқлари вакиллари иштирок этди.\nСеминарда мамлакатимиз қишлоқ хўжалиги соҳасида амалга оширилаётган ислоҳотлар жараёнида боғдорчилик, мева-сабзавотчилик ва узумчиликни ривожлантиришга алоҳида эътибор қаратилаётгани таъкидланди. Соҳага замонавий илғор технологиялар жорий этилаётгани ҳосилдорликнинг ошиши ва халқаро стандартларга мос маҳсулот ишлаб чиқаришга хизмат қилмоқда.\nМамлакатимиз мева-сабзавот маҳсулотлари етиштиришда улкан салоҳиятга эга. Чунончи, Ўзбекистон 2014 йилда ўрик етиштириш бўйича жаҳонда биринчи ўринни, 2016 йилда гилос етиштириш бўйича бешинчи ва олма етиштириш бўйича 17-ўринни эгаллади. Ўтган йили мамлакатимиз 43 давлатга 818 минг тонна ҳўл ва қуритилган мева, сабзавот экспорт қилди. Жорий йилда бу кўрсаткич 1 миллион 270 минг тоннага етиши кутилмоқда. Маҳсулотларнинг асосий қисми Россия, Қозоғистон ҳамда Европа ва Осиё мамлакатларига экспорт қилинмоқда.\n– Мева-сабзавот, узум маҳсулотлари етиштиришдаги жадал ўсиш юртимизда музлатгич омборлари тармоғининг кенгайишига ҳам туртки берди, – дейди АҚШ халқаро тараққиёт агентлиги (USAID) лойиҳаси мутахассиси М.Исомиддинов. – 2011 йилгача мамлакатимизда 60 минг тоннага яқин маҳсулот шундай омборхоналарда сақланган бўлса, бугунга келиб бу миқдор 1 миллион 150 минг тоннага етди. Дунёда музлатгичлар ривожини кузатиш ва ривожлантириш ташкилотининг 2016 йилги ҳисоботига кўра, Ўзбекистон музлатгичлар қуввати бўйича етакчи 20 таликдан ўрин олди. Бозор ривожланиш индексида эса мамлакатимиз дунё бўйича энг юқори кўрсаткич (219 фоиз) ни қайд этган. Бугунги кунда ушбу соҳада жадал иш олиб борилаётган Шимолий Африка, Хитой ва Туркияда ҳам бу кўрсаткич 30 фоиздан ошмаган.\nСеминарда лойиҳа мутахассислари томонидан мева-сабзавот маҳсулотларини сифатли сақлаш, саралаш, қадоқлаш ва ташишда кенг қўлланилаётган усуллар, экспорт тартиб-қоидалари ҳақида батафсил маълумот берилди. Турли тақдимотлар ўтказилди. Ўз навбатида, иштирокчилар маҳсулотни сақлаш ва экспортга чиқариш билан боғлиқ масалалар юзасидан тажриба алмашди, ҳамкорликда ишлаш бўйича таклифлар билдирилди.\n– Юртимизда мева-сабзавот маҳсулотларини сақлашга мўлжалланган музлатгичлар ташкил этиш учун яратилган имконият ва имтиёзлардан фойдаланиб, 2012 йилда 600 тонналик сиғимга эга омбор ташкил этганмиз, – дейди Бухоро вилояти Жондор туманидаги “Ширин” масъулияти чекланган жамияти раҳбари Расул Ширинов. – Бу ерда ўзимиз захирага маҳсулот жамғарамиз, шунингдек, ҳудуддаги фермер ва томорқачилар етиштирган мева-сабзвотларни сақлаймиз. Корхонамиз томонидан бу йил 60 тонна узум, 40 тонна олма ва бошқа маҳсулотлар жамғарилди. Ҳозиргача Россияга 40 тонна узум экспорт қилдик. Бугунги семинарда фаолиятимизни янада ривожлантириш борасида кўплаб фойдали маълумотларга эга бўлдим, экспортни кенгайтириш бўйича ҳамкорликда ишлашга келишиб олдик.\nСеминар қатнашчилари Самарқанд туманидаги бир неча музлатгичлар фаолияти билан танишди.


Андижонда ўз ўғлини уриштирган ота туфайли келиб чиқаётган катта безориликнинг олди олинди — Sof.uz\nЖАҲОН 20,026,161 12,900,625 734,020\nАндижонда ўз ўғлини уриштирган ота туфайли келиб чиқаётган катта безориликнинг олди олинди\n29.07 11:00 970 Жамият\n2020 йилнинг 22 июль куни Андижон вилояти Хонобод шаҳар Кампирровот МФЙда яшовчи 36 ёшли О.М., фарзанди 16 ёшли вояга етмаган А.Н., билан бир нечта тенгдошлари уришмоқчи эканлигини эшитади.\nИИВ ҳузуридаги Тергов департаментининг маълум қилишича, шундан кейин О.М. фарзанди А.Н.ни Хонобод шаҳар Оби-ҳаёт кўчасига олиб бориб, у ерда бўлган вояга етмаганлар: 16 ёшли М.А., О.А., К.А., Х.Н., Э.Т. ҳамда Э.П., ларнинг йўлини тўсиб, улардан қай бири фарзанди А.Н., билан бирга-бир уришмоқчи эканлигини сўраб, далага олиб ўтиб, М.А. ва О.А.лар билан ўғлини бирга-бир уруштирган.\nЖанжал вақтида М.А.нинг танишлари жанжалга аралашганлиги учун О.М. фарзандининг тенгдошлари бўлган М.А., О.А. ва Х.Н.,ларни уриб тан жароҳати етказган.\nШундан сўнг, М.А. ва О.А., лар ота-ўғил билан урушни давом эттириш мақсадида ўзларининг 14 нафар тарафдорларини чақиришиб, О.М. ва унинг фарзанди А.Н., ларни урмоқчи бўлишиб, Хонобод шаҳар Кампирровот МФЙда тўпланишган. Бундан Хонобод шаҳар ИИБ ходимлари хабар топиб, ҳодиса жойига етиб боришган ҳамда ушбу шахсларга қонуний чора кўриш мақсадида ИИБ биносига олиб келишган.\nАндижон жанжал ИИВ ходимлари безорилик\n8.08 18:13 1749\n8.08 15:11 1645\n9.08 10:18 1618\n7.08 11:39 1529\n8.08 10:48 1126\n8.08 15:02 460\n8.08 12:10 1111 Жамият\n7.08 17:22 206 Ўзбекистон\n7.08 13:11 376 Ўзбекистон


МАКТАБ — маънавият ва маърифат ўчоғи – HURRIYAT\nМАКТАБ — маънавият ва маърифат ўчоғи\n1 yil oldin behzod 7\nПрезидентимиз Шавкат Мирзиёев раислигида шу йилнинг 23 август куни халқ таълими тизимини ривожлантириш, педагогларнинг малакаси ва жамиятдаги нуфузини ошириш, ёш авлод маънавиятини юксалтириш масалаларига бағишланган видеоселектор йиғилишида таълим-тарбия ишларини янгича ташкил этиш фарзандлар тарбиясида ота-оналарнинг масъулияти, педагоглар билан ҳамкорлиги ва умуман мактаб таълимини ривожлантириш ва қўллаб-қувватлаш масаласида мутасаддиларга тегишли топшириқлар берилди. Қуйида йиғилишда илгари сурилган ҳаётбахш ва муҳим вазифалар юзасидан Халқ таълими вазири Шерзод Шерматовнинг муносабатини эълон қилдик.\nМактаб, бу — ҳаёт-мамот масаласи, келажак масаласи. Уни давлат, ҳукумат ва ҳокимларнинг ўзи ҳал қилолмайди. Бу бутун жамиятнинг иши, бурчига айланиши керак.\nМаҳаллий ҳокимлар наздида энг яхши мактаб директори ким бўлган? Мактаб ўқитувчиларини қишлоқ хўжалик ишларига ўз вақтида олиб чиққан ва режани бажарган, коммунал тўловларни аҳолидан йиғиб олишда жонбозлик кўрсатган, ободонлаштириш ишларида энг кўп ходимларини чиқариб, биронта норозиси бўлса, дарҳол чора кўрган директор — энг яхши директор, деб эътироф этиб келинган. Яъни, бу каби муаммолар сабаб таълим сифати кун тартибида деярли бўлмаган.\nНатижада, педагогика институтларига асосан бошқа университетларга кира олмаганлар ўқишга кирган. Уларнинг ҳам билимлари ўқитувчилик касбини танламасдан, бошқа соҳаларда фаолият юритишни маъқул кўрган.\nМактабларга “эътибор” бўйича яна бир мисол: 2016 йилгача қурилиш ва жиҳозлаш бўйича маблағлар таълим йўналишида асосан мактабга эмас, балки ҳашаматли коллеж биноларини қуришга кетган. Натижада мактабларнинг моддий-техник ҳолати жуда абгор аҳволга келиб қолган. Нафақат узоқ ҳудудларда, ҳатто пойтахт Тошкент шаҳридаги мактабларнинг ҳам аҳволи жуда ҳароблашган. Яқинда Тошкентдаги мактабларни хатловдан ўтказилганида, 30-50 йиллардан бери умуман дастурга киритилмаган 16 та йирик мактаб аниқланди. Дастурга киритилганларигаям жуда кам маблағ ажратилган. Асосан фасад қисмига эътибор қаратилиб, ички коммуникациялари жуда эскирган. Синфхоналар эса асосан ота-оналарнинг кўмаги билан таъмирлаб келинган. Анчагина мактаблар ёпилиб ҳам кетган. Бинолари эса бошқа давлат ташкилотларига фойдаланишга берилган. Мисол учун, Қорақалпоғистон Республикасида 2010-2016 йилларда 41 та мактаб ёпилган. Шу бир йилнинг ўзида эса баъзи коллежларни мактабга айлантириш орқали 21 та янги мактаб очилаяпти.\nМаҳаллий бюджетларда маблағ қолдирмайдиган сиёсат бўлса-да, мактабларнинг кўп харажатлари маҳаллий бюджетга ташлаб келинган. Натижада, ўша маблағлар деярли ажратилмаган. Охирги уч йилда Президентимизнинг жойлардаги ҳокимликларга режадан орттириб бажарилган тушумларининг катта қисмини қолдириш бўйича қароридан кейин аксар аҳоли сиёсатни тўғри тушунди. Маҳаллий ҳокимлар мактабларга «Обод қишлоқ», «Обод маҳалла» ва бошқа дастурлар орқали ёрдам кўрсатишни бошлади. Масалан, Қорақалпоғистонда шу йил маҳаллий бюджетдан ажратилган маблағлар миқдори 1991-2016 йилларда ажратилганидан кўра кўпдир. Таъмирлашга қўшимча равишда ўқувчилар ҳанузгача ўтган асрнинг 50-60 йилларида ишлаб чиқилган парта ва мебеллардан фойдаланиб келганлигини инобатган олиб, минглаб комплект парталар ҳам харид қилинди.\nБир йилу икки ой аввал Президентимиз соҳадаги ислоҳотлар биринчи навбатда жамиятимиздаги ўқитувчининг мавқеини оширишга қаратилиши кераклигини таъкидлаб ўтди.\nМисол сифатида Япония Бош вазирининг Япониянинг ривожланиш сири нимада, деган саволга жавобини айтиб ўтгандилар: Биз ўқитувчиларга Императорнинг ҳурматини, Дипломатнинг дахлсизлигини ва Вазирнинг ойлигини бердик.\nБиринчидан, ўқитувчиларнинг ҳурматини ошириш учун, аввало, уларни мажбурий меҳнат ва турли тадбирларда иштирок этиши тақиқланди. Мажбурий меҳнатдан ташқари яна бошқа ҳамма “мажбурий” сўзи ишлатиладиган қўшимчалардан озод этиш бошланди: мажбурий турли хил ташкилотларга аъзолик бадалини тўлаш, мажбурий чипта сотиб олиш, мажбурий равишда ойликларининг бир қисмини ноқонуний ҳашар орқали қайсидир ташкилотга ўтказиб бериш кабилар.\nНатижада, тизимга эркак ўқитувчилар қайта бошлади. Ўтган йили ЮНИСЕФнинг UReport лойиҳаси ўтказган сўровга кўра, ёшларимизнинг аксариятида ўқитувчи касбини эгаллаш иштиёқи қайта уйғонди. Уч йил олдин ўтказилган сўровда эса аксарият ёшлар ўқитувчи бўлмоқчи эмасди. Энг ачинарлиси, ўқитувчилар ўз ҳаётининг машаққатларини инобатга олиб, фарзандларини ўқитувчи бўлишини исташмас эди.\nКуни кеча бўлиб ўтган видеоселектор йиғилиши — тарихий йиғилиш бўлди, деб айтсам бўлади. Унда нафақат таълим соҳасига масъул раҳбарлар, балки шу соҳада фаолият юритаётган директор ва ўқитувчилар ҳам илк бора иштирок этди.\nХалқ таълими вазирлиги, тизим ходимлари, ўқитувчиларга ўзларининг асосий вақтларини, куч, билим ва ғайратларини таълим сифатини таъминлаш, фарзандларимизни билимли, ватанпарвар ҳамда жаҳон бозорида рақобатбардош мутахассислар бўлиб етишиб чиқишига сарфлашлиги кераклиги, қурилиш таъмирлаш каби масалалар билан овора бўлиб, чалғимаслиги топширилди.\nЙиғилишда кўрилган яна бир муҳим масала бу оиладаги таълим-тарбия, ота-оналарнинг масъулияти ва ўқитувчилар билан ҳамкорлигига ҳам эътибор қаратилди. Шу билан бирга сўнгги пайтларда баъзи ота-оналар фарзандларининг таълим-тарбия олиши учун масъул эканлигини унутиб қўйгани таъкидланди. Улар бу масалани ҳам мактаб ўқитувчиларига юклаб қўйишган эди.\nЮртбошимиз мактабларга пулни аямаслик кераклиги ҳақида алоҳида тўхталиб ўтди. Албатта, мактабларни ривожлантиришда мамлакатимиз иқтисодиётидан келиб чиқиб, маблағ ажратилади. Мактаб фақат чиройли иморат ва жиҳоз дегани эмас. Биринчи навбатда у ердаги ўқитувчининг фидойилиги ва савиясидир. Шунинг учун ҳам, Президентимиз, энг аввало, ўқитувчини барча бўғиндаги раҳбарлар ҳурмат қилиши ва доимо уларга ёрдам бериши муҳимлигини бир неча бор таъкидлади. Раҳбарларга ўзлари бирор мактабни оталиққа олиб, уни энг намунавий масканга айлантириш чораларини кўриш ҳам топширилди. Нафақат моддий томондан, балки у ерда ўқиётган ўқувчиларни ҳақиқий ватанпарвар Ўзбекистон фуқароси қилиб тарбия қилишга ўз ҳиссаларини қўшишга чорланди.\nМактаб таълими юртимиз, қолаверса, барчамизнинг келажагимизни белгилаб берувчи соҳа бўлгани боис аввалги йиллардаги камчиликларни бартараф этиш ҳамда мамлакатимизни ривожлантириш учун барчамиз бир ёқадан бош чиқариб, таълим тизимини кўтаришимиз керак! Фақат биргаликда ҳаракат қилсак, кўзланган мақсадларга эриша оламиз. Муаммоларни ечимини топишга ҳаракат қилиб, ёрдам бериш ўрнига фақат уларни кўрсатиб, айбдор қидириш билан овора бўлсак, мамлакат сифатида дунё бозоридаги рақобатбардошлигимизни йўқотамиз. Шунинг учун ҳам мактаб масаласи Президентимиз таъкидлаганидек, мамлакатимиз учун ҳаёт–мамот масаласидир.\nхалқ таълими вазири.\nPrevious Халқлар бирдамлигини улуғловчи наволар\nNext Устоз ношир


Хотиним уйланишимга рози бўлди, аммо… - XABAR.INFO\n“Жума намозини ишхонамиз ёнидаги масжидда ўқийман. Жуда файзли масжид. Аммо битта камчилиги бор. Сафлар ораси сал торроқ. Фарз ўқилаётганда-ку билинмайди – ҳамма саждага бир пайтда ётиб-туради, аммо суннатларда одам қийналади. Айниқса, менга ўхшаган бўйи баланд ва қорни каттароқларга қийин. Ё оёқ билан ортингиздагининг бошини туртиб оласиз, ё сизникини туртиб юборишади. Шунинг учун иложи борича қисқароқ сажда қилишга интиламан. Баъзилар бафуржа сажда қилиш учун ортга бироз чекинади, бу пайтда ортдагига сажда қилиш машаққатли бўлиб қолади. Натижада, одам ғашинади ҳам. Кейин эса, ғашингани туфайли кўнгилга беҳаловатлик киради.\nАммо мен бу дарднинг чорасини топиб қўйганман. Бир куни сафда сиқилиб турарканман, Аллоҳ кўнглимга бир жилва қилди: “Аллоҳим, мен биродаримга кенглик қиламан, эвазига Сен менинг қабримни кенг қилгин!” деган ўйни хаёлимга солди. Шу заҳоти тангланиб-торайиб турган ичимга ёруғлик ва кенглик кирди. Ортимдаги биродарим бемалол сажда қилиши учун кўпмас, тўрт энликкина олдинга жилдим; олдимдаги кишининг ҳам ортига “калла қўйиб” хаёлини бўлмаслик учун қисқароқ сажда қилдим. Қарангки, бошқа пайтларда сиқилиб қоладиган одам энди асло қийналмасдан ётиб-турдим. Ҳатто намозда кўпинча тополмайдиган ҳаловатни туйдим. Худди Оллоҳ қабримни кенг-ёруғ қилиб қўйгандек маза қилиб намоз ўқидим.\n– Фарзанд бўлмагани учун ажрашган экан. Бугун бир ака келиб: “ўша аёлга уйланмайсизми?” деган эди, мен: “Ҳа, бўпти, уйланаман”, деб юбордим…\nХотинимга олдиндан ярим ҳазил-ярим чин қилиб, “уйланаман”, деб юрардим. Шунинг учун уйланишимга жуда тўполон қилиб юбормаса ҳам, ҳарҳолда бунчалик гўзал тарзда розилик беради, деб ўйламаган эдим…”\n– Йўқ, кейин бошқасини таклиф қилишди, фейсбукда боракан. Мессенжердан “Ассалому алайкум”, деб хат ёздим. Ундан “ваалайкум” келгунича ўзим касал бўлиб қолдим. Шу билан уйланиш қолиб кетди. Аммо мен хотин олмасам ҳам, хотин мукофотини олиб бўлди-ёв…\nҚашқадарёда ЙПХ автомобили ёниб кетгани тасдиқланди, аммо...\nПутин Навальнийни заҳарлатмаганини, аммо тирик…\nСурхондарёда қарийб 1,8 кг героинни куртка астари ва…\nБу Роналдуга тарсакидек бўлди\nОЛДИНГИ СAХИФAЖаҳонгир Отажонов Шавкат Мирзиёевга мурожаат қилди\nКЕЙИНГИ СAХИФAКоронавирусга чалиниш хавфини камайтириш йўли маълум қилинди


Жалолободда ўзбекларни ўлдирганлар устидан ҳукм ўқилди\n22 октябр 2021, Тошкент вақти: 11:06\nПрокурор айблов хулосасини ўқимоқда.\n5 ноябр куни Жалолобод шаҳар судида икки ўзбек йигитини ўлдирганликда айбланган тўрт нафар қирғиз айбланувчисига ҳукм ўқилди. Судланганларнинг икки нафари суд залидаëқ озод этилди, қолган иккитаси эса 20 ва 25 йилга озодликдан маҳрум қилинди.\nЖалолобод шаҳар судида 13 июн куни 23 ёшли Ҳусниддин Тошматов ва 34 ёшли Шуҳрат Абдуллаевларни ўлдирганликда айбланганлар устидан ҳукм ўқилди.\nБу ҳақда Озодликка марҳум Ҳусниддиннинг дадаси Насриддин ака хабар берди:\n-Суд охирига етди бугун. Тўртта одамни айбдор деб ҳисоблаган. Факт, далиллар ҳаммаси бор бўлди. Бугун иккитасини озодликка чиқарди, иккитасини қамади. Биттасига 25 йил, биттасига 20 йил берди, деди ўғлининг қотиллари устидан тугаган маҳкама ҳукми ҳақида жалолободлик Насриддин Тошматов.\nОтанинг сўзларига кўра, 13 июнга қадар хусусий устахонада автомашина тузатиш билан машғул бўлиб келган тўнғич ўғил - Ҳусниддин бир тўда шахслар томонидан ваҳшийларча ўлдирилган:\n-Ўша кунлари боламнинг аёлининг бўйида бор эди. Аёлини “қайнонасиникига ташлаб қўй” дедик. Машинада бориб, қайнонасиникига ташлаб келаётганида, домнинг олдида ушлаган.20-30та одам машинани ўраб олган. Бизнинг келинлар, қудалар ҳай-ҳайига қарамасдан, “келсанг ўлдирамиз” деб қудаларни ҳайдашган. Боламни бошқа машинага ўтказиб олиб кетишган. Менга қўнғироқ қилишганидан кейин 20 минутда етиб бордим. Топа олмай қолдим боламни. Кўп ерларда истадим, больницага бордим. Милицияга ариза бердим.16 - куни моргдан топдим.Ўлдирилган, куйдирилган, ёқишган ҳам, дейди июн ойидаги миллий асосдаги зўравонликлар чоғида тўнғичидан ажраган Насриддин Тошматов.\nИкки ойдан ортиқ давом этган мазкур суд маҳкамасида¸ жабрланган томон фикрича, маҳкамага тортилган тўртала қирғиз миллатига мансуб шахснинг айби исботланган.\n- Оперни болалари (оператив хизмат назарда тутилмоқда – таҳр), терговчилар сўраганида булар ҳаммасини айтиб берган. Иккинчи далил - менинг боламни машинасини олиб бориб, беркитишган. Машинани кейин оперни болалари топишди. Видеода қаерга олиб бориб, нима қилганигача айтиб берган. Бу ерда иккинчи боланинг ҳам ўлиги борда, Абдуллаев Шуҳрат деган боланинг ўлиги, дейди Насриддин Тошматов.\nЎғлини йўқотган ота суд маҳкамасининг ҳукмидан тўла қониқмаганини айтади:\n- Мен иккитасининг ҳукмидан розиман, иккитасидан норозиман. Бу икковини нимага озодликка чиқаради?У ерда иккитамас, 15-20 та эди булар? Хўп, 15-20тасини топиш қийин бўлди.Тўрттаси топилганидан кейин групповой кетиши керак-да.\nМен ҳеч нима демадим. Прокурор сўради, прокурор сўраганига мен рози бўлдим.20 -25 йил ҳақиқатда турмада ўтирса, жазосига ярашада, дейди жалолободлик Насриддин Тошматов.\n23 яшар Ҳусниддин Тошматов ҳамда 34 ёшли Шуҳрат Абдуллаевларни ўлдирганликда айбланиб, 25 йилга ҳукм қилинган Рустам Жеянбековнинг отаси ўғли айбсизлигини айтади:\n-13-14 июн кунлари менинг ўғлим Жалолободда эмас эди. Мен уни ва қўшниларимни икки машинада бошқа жойга этиб қўйган эдим. Июн воқеаларидан сўнг милиция 17 июл куни ўғлимни қамади. Туни билан уриб чиқиб, йўқ айбни зўрлик билан бўйнига қўйди. Мен бу бўйича тўрт марта прокуратурага ёздим, натижаси чиққани йўқ, дейди айбланувчининг отаси.\nЖалолободлик ҳуқуқ фаоли Абдумалик Шарипов Қирғизистон жанубида юзлаб ўзбеклар ўлдирилганлигига қарамай, шу пайтгача суд жараёнлари фақат қирғизлар ўлимида айбланаётган ўзбеклар устидан бўлиб келаётганлигини гапиради:\n- Яна ажаблантираётгани жойи, нима учун бу томондан битта суд бўлаяпти? Июн воқеаларида жуда кўп ўзбеклар талафот кўрган, ўзбеклар орасида ўлганлар бор, талафот кўрганлар бор, талон-тарож бўлганлар бор. Ҳуқуқни муҳофаза қилиш органларига аризалр беришган. Лекин бу биринчи марта судга етиб борган иш бўлаяпти-да.Энди бўлаятгандир, балким тергов жараёнлари кетаётгандир. Аммо бизга етиб келганича йўқ, дея қўшимча қилади жалолободлик ҳуқуқ фаоли.\nҚирғизистон жанубидаги миллий низо ҳовури босилиб улгурмай, 11-14 июн кунлари Ўш ва Жалолобод шаҳрида рўй берган оммавий тартибсизликлар ташкилотчилари ва иштирокчилари¸ ҳамда ўлдирилган қирғизлар қотиллигида айбланганлар устидан суд маҳкамалари бошланган.\nАксарият суд маҳкамаларига айбланаётган ўзбекларнинг қариндошлари киритилмади¸ киритилганлари ҳам суд залида, суд биноси олдида жабрланувчилар яқинлари томонидан калтакланди¸ ҳақоратланди.\n5 ноябр куни ўзбекларни ўлдирганликда айбланган қирғизлар устидан ҳукм ўқилган маҳкама жараëнининг тинч ўтгани айтилди.


O‘zLiDeP кўмагида асакалик Матлубахон Турсунова ўз томорқасида иссиқхона ташкил этди | O'zLiDeP\nO‘zLiDeP кўмагида асакалик Матлубахон Турсунова ўз томорқасида иссиқхона ташкил этди\nАсака туманидаги “Мустаҳкам” маҳалла фуқаролар йиғинидаги 5 та хонадон “Самар агрозооветсервис” МЧЖ қошидаги бошланғич партияга бириктирилган.\nЯқинда партия Асака туман Кенгаши томонидан “O‘zLiDeP бошланғич партия ташкилотлари ўз томорқасида фаолият бошлаганларга кўмакдош” лойиҳаси доирасида “Томорқа – қўшимча даромад манбаи!” шиори остида амалий мулоқот ташкил этилди.\n–Қишлоқ аҳолиси орасида хонадонларда томорқадан самарали фойдаланишни кенг тарғиб қилиш мақсадида хонадонларда бўлганимизда, фуқароларнинг томорқа ҳақидаги фикрлари ижобий ўзгараётганини гувоҳ бўляпмиз, – дейди партия Асака туман кенгаши ижрочи котиби Яхёбек Мухтаржонов. – Масалан, “Мустаҳкам” маҳалласидаги “Мустаҳкам” кўчаси 115-уйда яшовчи Матлубахон Турсунованинг мурожаатига асосан, партия кўмаги билан унинг хонадонидаги бўш турган 2 сотих майдонга иссиқхона қурилди. Ушбу иссиқхонада лимонария ташкил этилиб, кўчат ораларига витаминларга бой кўкат маҳсулотлари, булғор қалампири ниҳоллари экилди. Энди хонадон эгаси қишнинг чилласида ҳам ўз дастурхонларидан ортиб, бозорларимиз тўкин бўлишига ўз ҳиссасини қўшади.\nАндижон туманидаги “Саноат” МФЙ қошидаги қуйи тузилма ҳам бундай хайрли ишларда ташаббускорлар. Маҳалланинг “Бунёдкор” кўчасидаги кам таъминланган 5 та хонадонни ўз қарамоғига олган БПТ фаоллари қўлдан келган барча кўмакни бериб келмоқда.\n–Уч сотихдан иборат томорқамиздан моддий таъминотимиз етарли бўлмагани учун фойдалана олмасдик, – дейди шу ҳудудда яшовчи Давлат Қурбонов. – Партия ёрдамидан миннатдормиз. Уларнинг ташаббуси билан энди бўш турган ерга помидор, бодринг, карам кўчатларини экдик. Бунда эса партия фаолларининг ўзи бош-қош бўлиб, экин-текин экишда ўз ёрдамларини аямадилар.\nБундай тадбирлар вилоятнинг барча шаҳар, туманларида ўтказилмоқда.


Аҳоли бандлигини таъминлаш йўлида - Zamin.uz\nТошкент вилояти давлат солиқ бошқармаси бошлиғи ҳамда вилоят ички ишлар бош бошқармаси мутасаддилари ҳамкорлигида Қуйичирчиқ туманининг Беруний маҳалласида меҳнат ярмаркаси ташкил этилди.\nЁшлар ҳамда аёллар бандлигини таъминлаш мақсадида ташкил этилган мазкур ярмаркада 36 та корхона ва ташкилотлар ўзларининг 362 та бўш иш ўринлари билан иштирок этдилар.\nЯрмарка давомида иштирокчилар ўзлари учун қизиқ бўлган бўш иш ўринлари бўйича маълумотга эга бўлдилар ҳамда 92 нафар ишсиз ёшлар ва 7 нафар бандлиги таъминланмаган аёллар ишга жойлашиш бўйича йўлланмаларга эга бўлдилар.\nШунингдек, ёшларнинг 4 нафари жамоат ишларига, яна 4 нафари қайта касбга ўқитиш бўйича йўлланма олган бўлсалар, 11 нафар банд бўлмаган ёшларга имтиёзли кредит олиб ўз бизнесларини ташкиллаштириш бўйича кўрсатмалар берилди.\nТадбирда иштирокчиларнинг кайфиятларини кўтариш мақсадида санъат усталари томонидан концерт дастури ҳам намойиш этилди.\nТаъкидлаш керакки, Беруний МФЙ худудининг марказида 4 сектор раҳбари ташаббуси билан “Ёшлар инновацион маркази” очилган бўлиб, ҳозирги кунда ёшларни касб-ҳунарга ўргатиш учун ўқув курслари ташкиллаштирилган. Ҳозирда 8 та йўналиш бўйича ўқув курслари фаолият кўрсатмокда.\nСекторнинг 7 та Маҳалла фуқоралар йиғини худудларида энг қулай жойлар танланиб, маҳалла ёшлари учун кичик спорт майдончалари фойдаланишга топширилди.\nМаълумот ўрнида айтиш керакки, Қуйичирчиқ туманида “Аёллар дафтари”га киритилганлар сони 3 901 нафардан иборат бўлиб, улардан меҳнатга лаёқатли ишсиз аёллар 402 нафарни ташкил этади. Бугунги кунгача уларнинг 216 нафари (53,7%) 4-сектор раҳбари томонидан иш билан таъминланди. Бундан ташқари “Ёшлар дафтари”га киритилган меҳнатга лаёқатли 305 нафар ишсиз ёшларнинг 194 нафари ишга жалб қилинди.\n13-09-2017, 18:47, Жамият


Оммавий ахборот воситалари ва жамоатчилик билан ишлаш хизмати ходимларининг функционал вазифалари\n27 Июнь 2022, Dushanba 12:47\nбосмаОАВларидаахборотва тематик мақолаларконцепциясиҳамдарежасиниишлабчиқади;\nрасмийхабарлар, матбуотахборотлариваҚўмитафаолиятигатегишли, ОАВлариучунваишвақтидазарурбўлганбошқаахборотматериаллариматнинитайёрлайди;\nоммавийахборотвоситаларигаҚўмитафаолияти, Қўмитараҳбаринингэълонқилинадиганқарорлари, фармойишлари, мақсадлидастурлар, шунингдек, бошқаҳужжатлартўғрисидагимаълумотларнитақдимэтишбўйичаишниташкилэтадиваназоратқилади;\nматбуотконференциялари, брифинглар, интервью вафуқаролар, оммавийахборотвоситаларивакиллари, давлаторганлариҳамдахўжаликюритувчисубъектларбиланучрашувларўтказилишиниташкилэтади;\nОАВларидаматериалларнижойлаштиришҳақидаҚўмита раҳбарияти билан келишади;\nОАВларидаҚўмитафаолиятитўғрисидагихабарлар мониторинги ватаҳлилиниўтказади;\nҚўмитафаолиятитўғрисидагиэълонқилинганхабарларнингишончлилигитекширувиниамалгаоширади. Заруратбўлганҳолда, тушунтиришхатларивараддиялартайёрлайди;\nахборотхизматитузилмаси, штатларжадвали, ходимларнилавозимгатайинлашвалавозимданозодэтишбўйичатаклифларниҚўмитараҳбаригатақдимэтади;\nахборотхизматиходимларинитақдирлашвауларганисбатанинтизомийчораларниқўллаш, шунингдек, ахборотхизматигашартномаасосидагиишларгаҳақтўлашучунмолиявиймаблағажратишҳақидаҚўмитараҳбаригатаклифларкиритади;\nҚўмита ахборот хизмати бош мутахассиси ахборот хизмати фаолияти доирасида ўтказиладиган барча чора-тадбирларни ташкил этиш билан шуғулланади.\nтеле- ва радиоэфирда, босма матбуот саҳифалари, ахборот агентликлари хабарларида ва Қўмитанинг расмий сайтида Қўмита фаолиятига тааллуқли ахборот билан қатнашишни таъминлайди\nмедиамуносабатлар, ОАВлари вакиллари билан алоқаларни қўллаб-қувватлаш ва янгиларини ўрнатади;\nОАВларда расмий хабарлар, матбуот релизлари ва бошқа ахборот материалларини тарқатиш, жумладан, ижтимоий рекламани, турли масалалар юзасидан Қўмита фаолиятини тўлиқ ва холис ёритиш борасида ишни ташкил этади;\nҚўмитавакилларининг теле ва радиодастурлардамеҳмонва эксперт сифатидаиштирокинитаъминлашюзасиданмузокараларолибборади;\nматбуотконференциялари, брифинглар, ҚўмитавакилларинингОАВлариходимларбиланучрашувларидажурналистлариштирокиниташкилэтади;\nҚўмитафаолиятиҳақидамақолаларэълонқилиш, сюжетларнижойлаштиришниташкилэтиш; мақолалар, теле- ёки радио дастурлар учунматериалларйиғишватайёрлашниамалгаошираётганжурналистларгакўмаклашади;\nҚўмитанинграсмий Интернет-сайтидажойлаштиришучунматериаллартайёрлаш, уникераклиҳолатдасақлабтуради;\nҚўмитаахборотхизматифаолиятидоирасидаўтказиладиганминтақавийчора-тадбирларнинг видео- вафотосъёмкалариниамалгаоширади.\nтеле- ва радиоэфирда, босма матбуот саҳифалари, ахборот агентликлари хабарларида ва Қўмитанинг расмий сайтида Қўмита фаолиятига тааллуқли ахборот билан қатнашишни таъминлайди;\nОАВларида расмий хабарлар, матбуот релизлари ва бошқа ахборот материалларини тарқатиш, жумладан, ижтимоий рекламани, турли масалалар юзасидан Қўмита фаолиятини тўлиқ ва холис ёритиш борасида ишни ташкил этади;\nҚўмита вакилларининг телерадиодастурларда меҳмон ва эксперт сифатида иштирокини таъминлаш юзасидан музокаралар олиб боради;\nмақолалар, теле- ёкирадиокўрсатувларучунматериалларйиғишватайёрлашниамалгаошираётганжурналистларгакўмаклашади;


Тожикистонда «Фэйсбук» тақиқлана бошланди | ҚИРҒИЗИСТОН ЯНГИЛИКЛАРИ\nТожикистонда «Фэйсбук» тақиқлана бошланди\nИжтимой Интернет-тармоғи «Фэйсбук» Тожикистонда тақиқланишини икки провайдер ва провайдерлар Жамияти тасдиқлади. Провайдерлага тақиқланиш ҳақидаги талабни тарқатган - Тожикистон ҳукумати қошидаги алоқа хизматидан ҳозирча қўшимча изоҳлар олиш имкони йўқ.\nБошланиб юборилган тақиқланиш тўғрисидаги илк хабар 3 март, кундузи – дунёдаг энг йирик ижтимоий тармоқнинг Тожикистонлик фойдаланувчилари ўз саҳифаларида, улар «Фэйсбук»га фақатгина прокси серверлар орқали кира олишлари ҳақидаги маълумотни жойлаштиришларидан тарқалиб бошлади.\n«Истера» интернет провайдери оператори «Клооп» корреспондентига тақиқланиш ҳақидаги маълумотни тасдиқлади.\n«Биз алоқа хизматидан facebook.com тақиқлаш ҳақида расмий мактуб олдик. Мактубда яна бир неча сайт тақиқланиши ҳақида кўрсатилган - zvezda.ru, tjknews.ru. Тақиқланиш сабаби бизга номаълум», - деди «Истера» оператори.\n«Клооп» корреспондентлари алоқа хизматидан ушбу мактубнинг асл нусхасини ололмадилар.\n«Телеком технолоджи» интернет-провайдери хабар беришича, 3 мартнинг иккинчи ярмида улар ҳам «Фэйсбук»ни тақиқлай бошладилар\n«Биз ёзма баёнот олган эмасмиз – деди маълумот хизмати оператори. - Бизнинг бошқарма телефон орқали огоҳлантирилган эди, тақиқланишнинг сабабларини эса биз билмаймиз»\nТожикистон ҳукумати қошидаги алоқа хизмати ходимларидан қўшимча изоҳлар олиш иложсизлигича қолмоқда. Бошқарма раҳбари Бега Зухурова уяли телефони ўчирилган.\nҲамма тақиқлаган эмас\nҚолган провайдерларда – шу жумладан мобил операторлар орқали - «Фэйсбук»ни ҳозирча очса бўлади.\n«Клооп» корреспондентлари боғла олган, ҳали ижтимоий тармоқни тақиқлаб қўймаган тўрт провайдер, - алоқа хизматидан мактуб олмаганликларини хабар беришди.\nҲаммаси бўлиб Тожикистонда, ўз фойдаланувчиларини Интернет билан таъминловчи 9 интернет-провайдер ва 6 мобил оператори мавжуд.\nТожикистон Интернет-провайдерлари жамияти раҳбари Парвина Ибодова, ушбу маълумотни барча провайдерлар олмаган бўлса керак, деб таҳмин қилади.\nУ ҳали алоқа хизматнинг расмий мактубини кўрган эмас, лекин бир нечта Интернет-провайдерлари раҳбарлари унга шундай фармон борлигини тасдиқлади.\n«Душанба куни бази бир сайтларга қириш, шу жумладан «Фэйсбук» тақиқлагини ҳақидаги расмий маълулот, барча провайдерлага тарқатилган. Мактубда тақиқланиш «техник сабабларга кўра» амалга оширилмоқда, деб ёзилган», - дейди у.\n«Фэйсбук» ижтимоий тармоғидаТожикистоннинг қатор муаммолари муҳокамаси ва ҳукумат танқид қилиниши туфайли тақиқлаб қўйилган бўлиши мумкин, деб таҳмин қилади Ибодова.\n«Мен сабаб нимада эканлиги аниқлашга ҳаракат қиламан, ва биз фойдаланувчилар ҳуқуқа учун курашамиз. Биз расмий баёнотни кутамиз ва агарда ҳаммаси тасдиқланса, унда «Фэйсбук» тақиқланишига олиб келган қандай профолактик ва техник ишлар олиб борилаётганини аниқлаймиз», - дейди у.\nИжтимоий тармоқнинг шахсий маълумотларига кўра Тожикистонда «Фэйсбук»дан 30 мингга яқин киши фойдаланади. Мамлакатда ҳаммаси бўлиб 1,8 миллион интернет фойдаланувчиси бор.\nБугунги кунда Тожикистонда, «Фэйсбук»дан ташқари, «Фергана» ва «Центразия» ахборот сайтлари расман тақиқлаб қўйилган. Бундан ташқари, 90-чи йил фуқаролар уруши давридаги тожик исломийлари бошчиси, илоҳиёт мутахассиси Хожи Акбар Тўражонзода сайти ҳам тақиқланганлар қаторида турибди.\nСуратда: «Фэйсбук» асосчиси Марк Цукерберг\nМуаллиф: Озод Сидиқов\nМуҳаррир: Маълумот Зарина Эргашева, «Клооп»нинг Душанбе журналистика мактаби томонидан тайёрланган.\nАввалги мақолаМухолифат Ўшда митинг уюштирди ва намойишни такрорлаш билан қўрқитди\nНавбатдаги мақолаМаҳаллий сайловлар-2012: Ўшда илк қонунбузарликлар қайд этилмоқда [15:30 да янгиланди +фото]


ҳақида хабар бергандик. Маълум бўлишича, пойтахт ҳокимлиги матбуот хизмати Жаҳонгир Ортиқхўжаев Тошкент шаҳар ҳокими лавозимига қайта ...\nҲаёт Шамсутдинов ким?\nшунга яраша масъулият ҳам юклатилди. Демак, шу бугун Бош прокуратура матбуот хизмати раҳбарлигига тайинлангани эълон қилинган Ҳаёт Шамсутдинов ... маслаҳатчиси (подполковник даражасидаги ҳарбий унвон). Прокуратура матбуот хизматида ишлаш тажрибасига эга. Чамаси, ўн йиллар бурун, Светлана ...\nахборот бўлими бошлиғи лавозимига тайинланди. Бу ҳақда ташкилот матбуот хизмати хабар берди. Эслатиб ўтамиз, аввалги раҳбар Сурайё Раҳмонова фаолиятини ...\nЖамоатчилик билан алоқалар ва ҳуқуқий тарғибот бўлими (айни пайтда матбуот хизмати) фаолияти ҳақида ёзмишимизнинг ўтган қисмида бир оз тўхталиб ...\nкиритганми? Шу каби саволларга жавоб топиш мақсадида компаниянинг матбуот хизматига қўнғироқ қилдик. Гўшакни кўтарган ходимдан бу борада ... Суҳбатдошимизнинг кимлигини сўрадик. Аммо у «Мен компаниянинг матбуот хизмати ходимиман, яна сизга нима керак», қабилида жавоб берди. ...


Ҳиндистонда коронавирус “ёнмоқда”. Бир суткада 242 минг киши вафот этди | Qalampir.uz\nҲиндистонда коронавирус “ёнмоқда”. Бир суткада 242 минг киши вафот этди\nОлам\t10 Май 2021 12:52 10335\nҲиндистонда бир сутка давомида 403 мингдан ортиқ касалланиш аниқланиб, 242 минг нафардан ортиқ киши вафот этди.\nЖаҳон соғлиқни сақлаш ташкилоти маълумотларига кўра, дунёда коронавирус инфекциясини юқтирганлар сони 157 миллион 289 мингдан ортиқни ташкил этмоқда. Шундан 3 миллион 277 мингдан зиёд киши вафот этган (Европа вақти билан соат 9 май 16:43 ҳолатига кўра).\nОхирги сутка давомида дунёда коронавирус инфекцияси билан касалланишнинг 786 943 янги ҳолати аниқланди, 12 994 нафар бемор вафот этди.\nЖонс Хопкинс университетининг ҳозирги (Тошкент вақти билан 10 май соат 11:20 ҳолати) маълумотларига кўра, дунёда касалликни 158 миллион 337 мингдан ортиқ одам юқтирган, улардан 3 миллион 293 мингдан ортиғи вафот этган.\nАҚШ биринчи ўринда (32 млн 300 мингдан ортиқ бемор);\nиккинчи ўринда Ҳиндистон (22 млн 296 мингдан ортиқ);\nучинчи ўринда Бразилия (15 млн 82 минг миллиондан ортиқ);\nтўртинчи ўринда Франция (5 млн 676 мингдан ортиқ);\nбешинчи ўринда эса Туркия (5 млн 16 мингдан ортиқ) турибди.\n15 Январь 22:19 95644\n14 Январь 10:39 80209\n14 Январь 17:30 78568\n15 Январь 22:39 49247\n16 Январь 18:38 38849


Ўзбекистон халқ артисти Ҳусан Шарипов вафот этди - Халқ сўзи\n11:05 26 Июнь 2018 Маданият\nБугун, 26 июнь куни Ўзбекистон халқ артисти Ҳусан Шарипов 81 ёшида вафот этди. Бу ҳақда ижтимоий тармоқларда маълумот тарқалди.\nАктёр 1937 йилнинг 27 июлида Тошкентда таваллуд топган. 1963 йилда у А.Островский номидаги Тошкент театр ва рассомлик санъати институтининг актёрлик факултетини тугатган.\n1988 йил хизмат кўрсатган артист унвонига сазовор бўлган, 1991 йил Халқ артисти унвонига эга бўлди. 1999 йилда “Меҳнат Шуҳрати” ордени билан тақдирланганди.\nШарипов кўплаб фильмларда роли орқали танилганди. Жумладан, “Суюнчи“ (1982), “Водиллик келин“ (1984), “Келинлар қўзғолони“ (1985), “Майсаранинг иши“ (1986) унинг энг машҳур кинолари қаторига киради. Актёр шунингдек, телевизион миниатюралар театридаги ижроси билан ҳам танилганди.


Вазирлар Маҳкамасининг 10 мартда қабул қилинган «Ўзбекистон Республикасида туризмни ривожлантиришнинг айрим масалалари тўғрисида» Қарори билан туристлар ташриф буюриши тақиқланган объектлар ва ҳудудлар рўйхати тасдиқланди.\nШу қарор билан ҳудудида бўлишнинг алоҳида тартиби белгиланган жойлар ва объектларга туристларнинг кириши (ўтиши), уларда вақтинчалик бўлиши ва улар бўйлаб ҳаракатланиши учун ИИВ ҳудудий бўлинмаларининг рухсатини олиш талаб этилиши белгилаб қўйилди. Алоҳида ҳудудлар қаторига чегара ҳудудида жойлашган маданий мерос объектлари ва муҳофаза этиладиган табиий ҳудудлар киритилди.\n«Ўзбектуризм» Миллий компанияси сайтида тушунтирилишича, янги тартиб туристик фаолият субъектларига тегишли объектларга туристик сафарларни ташкил этишда белгиланган амрномаларни бажариш орқали, «жойга етиб боргач, маҳаллий маъмурият уларнинг ташриф буюриши учун бошқа ёки қўшимча талаблар қўймаслигига ишончи комил бўлиш» имконини беради.\nАлоҳида ҳудудда вақтинчалик бўлиш муддати беш сутка билан чекланган. Бунда рухсатнома олиш учун аризани (у бир гуруҳ шахслар томонидан берилиши ҳам мумкин) туризм ташкилотлари ёки туристлар камида 30 иш куни олдин беришлари лозим.\nТуристлар ташриф буюриши тақиқланган объектлар ва ҳудудлар рўйхати


МЕҲНАТ ҲУҚУҚИ — МУҚАДДАС ҲУҚУҚ - Ўзбекистон овози газетаси\nБандлик ва меҳнат муносабатлари вазирлиги ҳузуридаги Жамоат ишлари жамғармасига 2018 йил учун 714 миллиард сўм маблағ ажратилди. Ўтган йили бу кўрсаткич 84 миллиардни ташкил қилган эди.\nЖорий йилда 346,7 мингдан ортиқ иш ўрни яратилиши кўзда тутилган.\nМиллий матбуот марказида Бандлик ва меҳнат муносабатлари вазирлиги ҳамда Ташқи меҳнат миграцияси агентлиги иштирокида бўлиб ўтган матбуот анжуманида шу ва бошқа масалалар бўйича ўтган йилда амалга оширилган ишлар, бу йилги вазифалар ҳақида атрофлича маълумот берилди.\nТаъкидландики, 2017 йилда асосан иш ўринлари сонига эмас, сифатига эътибор қаратилган. Ҳудудий бандликка кўмаклашиш марказлари томонидан 230 мингга яқин фуқаро ишга жойлашиши таъминланган. 27 минг ҳамюртимиз жамоат ишларига жалб қилинган бўлса, 6,6 минг киши касбга ўқитилган. 10,4 минг нафар фуқарога ишсизлик нафақаси тайинланган.\n— Иш ўринлари ҳақида ҳаққоний маълумотлар бўлишини таъминлаш, барқарор иш жойлари ташкил этиш зарур, — деди Бандлик ва меҳнат муносабатлари вазирининг биринчи ўринбосари Эркин Муҳитдинов. — Доимий иш асосан саноат корхоналари қурилиши, кичик бизнес ва хусусий тадбиркорликни ривожлантириш, хизмат кўрсатиш соҳасини кенгайтириш ҳисобига ташкил этилади. Бизнинг асосий вазифаларимиздан бири бандликка кўмаклашиш бўйича махсус тизим яратишдан иборат. Шундан келиб чиқиб, ҳудудий бандликка кўмаклашиш марказлари фаолиятини тубдан қайта кўриб чиқяпмиз. Биринчи галда иш услубини ўзгартирдик. Яъни ишсизлик миқдорини, тугатилган иш ўринларини аниқлаш ва бошқа масалаларда янгича ёндашув қўллаяпмиз. Албатта, бунда ишсизлик кўрсаткичи ортиши мумкин. Лекин ҳақиқий аҳволни ўрганамиз.\nМасалан, биринчи ва иккинчи чоракда ҳар бир хонадонга кириб бориш режалашаштирилган. Бандликни таъминлаш билан боғлиқ маълумотлар таҳлилий ўрганилади. Натижага қараб ишга жойлаштириш чоралари кўрилади. Биламизки, вакант ўринларга ишга жойлашиш учун айрим фуқароларнинг маҳорати етишмайди ёки касби тўғри келмайди. Шуни инобатга олган ҳолда, қайта ўқитиш бўйича дастур устида иш олиб бориляпти. Дастлаб камида 25 минг кишини қайта ўқитиш режалаштириляпти.\nЎз ўрнида кимлар ўқитилади, деган савол туғилади. Қайд этилдики, биринчи навбатда, ўтган йил ноябрь ойидаги «Ҳунармандчиликни янада ривожлантириш ва ҳунармандларни ҳар томонлама қўллаб-қувватлаш тўғрисида»ги Президент фармони асосида вазирликка бириктирилган 16 та касб-ҳунар коллежи ўқувчилари ўқийди.\nСамарқанд, Тошкент шаҳарларида Россияга меҳнат фаолиятини амалга ошириш учун кетаётган фуқароларни мослаштириш ва ўқитиш маркази очилган, жорий йилда худди шундай марказни Фарғона шаҳрида очиш бўйича ишлар олиб борилмоқда. Меҳнат бозорида талаб юқори бўлган касб-ҳунарларга ўқитадиган марказларни ҳар бир ҳудудда ташкил қилиш, Корея ва Россия давлатларида Ташқи меҳнат миграцияси масалалари агентлиги ваколатхоналарини очиш режалаштирилган.\nАнжуманда вазирликнинг банд бўлмаган аҳолини ишга жойлаштиришни ташкил қилиш бошқармаси бошлиғи Фахриддин Суюнов, Ташқи меҳнат миграцияси агентлиги бошлиғи Равшан Ибрагимов ва бошқалар тизимда олиб борилаётган ишлар ҳақида атрофлича маълумот берди.\nЖурналистлар ва вазирлик мутасаддилари ўртасида қизғин савол-жавоб бўлиб ўтди.\n— Ташқи миграция агентлиги 2018 йил учун Корея Республикаси билан чора-тадбирлар режаси тузганми ва мазкур мамлакатда ўзбекистонлик мигрантларнинг имиджини, рақобатбардошлилигини ошириш учун қандай ишлар олиб борилмоқда?\n— Албатта, жорий йилда ҳам квоталар ажратилган. Махсус дастуримиз бор, бу ҳақда тез орада сайтимизда эълон қиламиз. Рақобатбардошлилик биринчи галда ҳар бир инсоннинг ўзига боғлиқ. Лекин биз ҳам қараб турмаймиз. Ишсиз ёшларнинг меҳнат бозорида фаоллигини оширишга хизмат қиладиган махсус марказлар ишга туширилади. Бунинг учун бизда имкониятлар етарли.\nМасаланинг яна бир томонига алоҳида эътибор қаратишимиз керак. Йилдан-йилга Корея томонидан ажратилаётган квота сони камайиб бормоқда. Бунинг бир қанча сабаблари бор. Мигрантларнинг тил билмаслиги у ерга борганда маълум бўлиб қолмоқда. Бундан ташқари, шартномани бузиш ёки шартнома муддати тугагач, Ўзбекистонга қайтмасдан, Кореяда қолиб кетиш ҳолатлари кузатилмоқда. Ўйлайманки, келажакда мана шу муаммоларга ечим топилса, ишчи кучларига талаб яна ортади.\n— Январь ойида Тошкент шаҳридаги вақтинча ишларни ташкил этиш бюроларини кузатдим ва уларнинг айримларида раҳбарлар вазифасига масъулият билан ёндашмаётганига гувоҳ бўлдим. Хусусан, «Қўйлиқ» бозори атрофида фуқаронинг қўлида бюро берган рухсатнома бўла туриб, ички ишлар ходимлари томонидан жаримага тортилди. Бу қанчалар тўғри? Вазирлик томонидан ушбу тизимда қандай қўшимча чоралар кўрилмоқда?\n— Мардикор бозорлари бўйича муаммолар босқичма-босқич ҳал этиб келинмоқда. Масаланинг объектив ва субъектив томонлари бор. Иш берувчиларнинг аксарият қисми жисмоний шахслардан иборат бўлгани учун шартнома тузишда муаммолар юзага келмоқда. Шуни инобатга олган ҳолда, бюронинг ишини такомиллаштириш бўйича дастур тайёрланяпти.\nЯнги услубларни йўлга қўямиз. Масалан, фуқароларга қўшимча қулайлик яратиш мақсадида арзон нархда иш қуролларини ижарага бериш кўзда тутилмоқда. Шу билан бирга, айнан «Қўйлиқ» бозори атрофида хотин-қизлар учун алоҳида бюро ташкил этилади ва у тез орада фаолиятини бошлайди. Бюро билан шартнома имзолаган шахслар 6 ойгача Тошкент шаҳрида яшаш ва ишлаш учун рўйхатдан ўтиш имконига эга бўлади.\nЯна бир нарсани ҳам унутмаслик керак. Бюрода рўйхатдан ўтганликнинг ўзига хос афзалликлари бор. Яъни жароҳат олиш, иш ҳақини бермай қўйиш ёки алданиб қолиш каби ҳолатларни назорат қилиш имкони юзага келади.\nИккинчидан, ички ишлар ходимлари ҳукумат қарори асосида бюрога бириктирилади. Тартиб қоидаларни бузганлар жаримага тортилиши ҳам мумкин. Чунки бюро томонидан берилган гувоҳнома вақтинчалик ёки доимий рўйхатдан ўтган, дейиш учун асос бўла олмайди. Бюро фуқаронинг иш билан боғлиқ манфаатларини ҳимоя қилишга масъул ҳисобланади.\n— Ногиронлиги бўлган шахсларни иш билан таъминлаш масаласи долзарблигича қолмоқда. Улар учун иш ўринлари яратиш борасида қандай чоралар кўрилмоқда?\n— Президентнинг 2017 йилнинг 1 декабридаги фармони асосида 51 банддан иборат комплекс чора-тадбирлар дастури ишлаб чиқилмоқда. Мақсад — ногиронлиги бўлган шахсларнинг жамият ҳаётида фаол иштирок этиши учун тўсиқсиз муҳит яратиш.\nМасалан, ногиронлиги бўлган шахслар учун иш ўрни яратган тадбиркорга субсидиялар берилиши ёки уйда тадбиркорлик қилмоқчи бўлган шахсларга маблағ ажратилиши назарда тутиляпти.\nХотин-қизлар қўмитаси, «Маҳалла» хайрия жамғармаси, «Ёшлар» иттифоқи билан ҳамкорлик қиляпмиз. Ногиронлиги бўлган шахсларнинг бандлигини таъминлаганларга грантлар бериш, моддий рағбатлантириш режалаштирилмоқда. Шунингдек, жорий йилдан ногиронлиги бўлган шахсларни касб-ҳунарга ўқитиш тизими йўлга қўйилади.\nЯна бир муҳим жиҳат шундаки, ногиронлиги бўлган шахсларга тиббий хулоса бериш масаласи ҳам тубдан қайта кўриб чиқиляпти. «Меҳнатга лаёқатсиз» тушунчаси шахсга нисбатан камситиш, деб баҳоланмоқда. Яъни 1-, 2- ёки 3-гуруҳ ногиронлиги бўлган шахсларга тиббий экспертиза хулосаси беришда бутунлай янги, айтиш мумкинки, инсонпарвар ёндашувлар жорий қилиниши кўзда тутилмоқда.


Қирғиз расмийлари: “Ҳизб ут-Таҳрир” аёллар ва болаларни йўлдан урмоқда\n30 ноябр 2021, Тошкент вақти: 13:19\nБишкек, Қирғизистон. Иллюстратив сурат.\nҚирғизистон Миллий хавфсизлик давлат қўмитаси (МХДҚ) сўнгги икки ойда “Ҳизб ут-Таҳрир” диний-экстремистик ташкилотининг бир неча аъзосини қўлга олди. Улардан икки нафари қўшни давлат фуқароларидир.\nОхирги марта навбатдаги йиғин чоғида ташкилотнинг Чуй вилоятидаги етакчиси ва аъзолари қўлга туширилганди. Йиғин иштирокчиларининг аксари ўсмирлар эканлиги жамоатчиликнинг хавотирларини кучайтирди. Диний масалалар бўйича экстремистик гуруҳлар янги одамларни, жумладан аёллар ва болаларни ўз тарафига оғдириб олишнинг турли усулларини ўйлаб топаётганини эслатишмоқда.\nМХДҚ хабарига кўра, Чуй вилоятидаги йиғинда қатнашган ўсмирларни “Ҳизб ут-Таҳрир” ўз сафига қўшмоқчи бўлган.\nЖиноий гуруҳ раҳбари қўшни мамлакат фуқароси, аммо айнан қайси давлатдан эканлиги очиқланмаган. Ҳозирда у МХДҚ тергов ҳибсхонасида сақланмоқда. Қўлга олинганларнинг уйлари тинтилганда тақиқланган адабиёт ва дисклар топилган. Зарур экспертиза текширувлари тайинланган.\nМХДҚ неча киши қўлга олинганини, “Ҳизб ут-Таҳрир” йиғинида нечта ўсмир бўлганини аниқлаштирмаган. Махсус хизматлар ёйинлаган видеода бир неча кишини кўриш мумкин, улар орасида болалар ҳам бор.\n“Диний радикализм давлат учун катта муаммога айланди”\nДиний масалалар бўйича эксперт Қанатбек Мирзахалиловга кўра, Қирғизистон ҳудудида тақиқланган ташкилотлар 2010 йилга қадар турли варақалар тарқатиш йўли билан фаолият олиб борган. Аммо ҳозирда улар иш услубини ўзгартирган, ижтимоий тармоқлардан фаол фойдаланишади ва аёллар ҳамда болаларни ўзларига оғдириб олишга ҳаракат қилишади.\n– “Ҳизб ут-Таҳрир” таркибида аёллар қаноти мавжуд. Чунки улар аёллар билан ишлаш самарадорлигини тушунишди. Болаларни жалб эта бошлашгани эса ташкилот ўз фаолиятида яна бир поғона ўсганини билдиради. Диний радикализм давлат учун катта муаммога айланди. Бунга қарши куч билан эмас, балки мафкуравий йўллар билан курашиш керак, – дейди эксперт.\nЧуй вилоятидаги амалиётдан бир кун олдин, 4 ноябрда МХДҚ “Ҳизб ут-Таҳрир”нинг Қирғизистоннинг жанубий минтақасидаги етакчиси – Ўзбекистон фуқароси бўлмиш Ш.Ш. қўлга олинганини маълум қилган эди. У сафдошлари билан бирга яширинча гуруҳ шохобчаларини ташкил қилиш билан шуғулланган. “Ҳизб ут-Таҳрир”нинг Ўзбекистондаги фаолияти учун масъул шахс Қирғизистонда сохта ҳужжатлар билан юрган. У ҳам айни пайтда МХДҚ ҳибсхонасида тутиб турилибди. Шу тариқа, сўнгги икки ой ичида Қирғизистонда қўшни мамлакатнинг икки фуқароси ва “Ҳизб ут-Таҳрир” аъзолари қўлга олинди.\n7 октябрда қирғиз махсус хизматлари Қизил Қия шаҳрида диний-экстремистик ташкилотнинг 6 аъзосини ушлаган эди. Улардан беш нафари маҳалли аҳоли вакиллари бўлса, олтинчиси Тожикистон фуқароси бўлиб чиқди. Қўлга олинганларнинг барчаси Қадамжой тумани ИИБ ҳибсхонасида сақланмоқда.\n“Ҳизб ут-Таҳрир” оддий ташкилот эмас, у Марказий Осиёда халифалик тузишни кўзлаган экстремистик гуруҳлардан биридир. Яқинда Афғонистонда Толибон иқтидорга келди. Айрим сиёсатчилар, диндорлар ва “Ҳизб ут-Таҳрир” аъзолари ижтимоий тармоқларда уларни қўллаб-қуввталашмоқда. Толибонга қизиқиш билан қараётган ёшлар “Ҳизб ут-Таҳрир” сиёсатига алданиши мумкин”, МХДҚ бошлиғининг собиқ ўринбосари Артур Медетбеков.\n“Кураш усулларини ўзгартириш керак”\n2003 йилда суд 21 та диний ташкилотни террористик ва экстремистик ташкилотлар деб топиб, уларнинг Қирғизистон ҳудудида фаолият олиб боришини тақиқлади. Бу “Жабҳат ан-Нусра”, «Жайш ул-Маҳдий”, “Ансоруллоҳ”, “Ҳизб ут-Таҳрир ал-Исломий” ҳамда “Шарқий Туркистон Исломий ҳаракати” ташкилотларидир.\nТеолог, диний масалалар бўйича эксперт Улан Усупов экстремистик ва террористик ташкилотларга қарши курашга доир ўз тавсияларини бўлишди:\n– Давлат бу масалага жиддий қараб, зарур сиёсат олиб бормаса, бунақа гуруҳлар халқни бўлиб ташлаб, уларни идора қила бошлайди. Шунга қараб кетяпмиз ҳозир. Уларни куч билан енголмаймиз. “Ҳизб ут-Таҳрир” ғоясига қарши ундан кучлироқ ғоя таклиф қилишимиз лозим. Дин ишлари бўйича комиссия тузайлик, у давлат сиёсати ва мафкурасини юритсин. Замонавий ислом талабларига кўра ишлай оладиган менежерларни, олимларни, муфтийларни, қозиларни етиштирайлик, – дейди мутахассис.\n“Ҳизб ут-Таҳрир” 1950-йилларда Яқин Шарқда вужудга келган. У аксар экстремистик ташкилотлар каби демократия ва кўппартиявийликка асосланган давлат тизимини ағдариб ташлаб, ўрнига “шариат асосида бошқариладиган консерватив халифалик” тузишга интилади.


Ахборот ва оммавий коммуникациялар агентлигида 19 январь куни ўтказилган брифингда Энергетика вазири Алишер Султонов ҳаво ҳарорати пасайганда энергия ва газ таъминотида узилишлар бўлишига изоҳ берди.\nВазирнинг таъкидлашича, газ босимининг пасайиб кетишига, шунингдек, электр энергияси таъминотида узилишларга одамларнинг ҳаво ҳарорати совиганда қўшимча электр мосламаларини ҳамда газ плиталарини узоқ вақт ёқиб қўйиши сабаб бўлади.\n«Бугунги кунда турли ностандарт мосламалар ишлатилганда, жуда кўп энергия кўчани иситишга кетяпти. Бунақа ҳолатда биз газни ҳам, электрни ҳам етказиб беролмаймиз. Ишлаб чиқаришни қанча кўпайтирсак ҳам. Истеъмолчилардан биргаликда ишлашни илтимос қилардим. Кутилаётган 7–10 кунлик совуқни яхши ўтказиб олишга бизда ҳамма имкониятларимиз мавжуд.\nТўғри, соҳада камчиликлар кўп ва тизимли: ҳам таъминотчи, ҳам истеъмолчи томонидан муаммолар кўп. Уларни биргаликда бартараф этамиз, деган умиддаман», — дейди вазир.\nШунингдек, брифингда республика аҳолисига 10 кун ичида 2 миллиард 319 миллион киловатт/соат энергия етқазиб бериш режалаштирилгани маълум қилинди. Ҳозирги кунда вилоятларнинг кўмир омборларида 156,5 минг тонна кўмир захиралари мавжудлиги ва аҳолига кунлик кўмир еткизиб бериш ҳажми 4 минг тоннани ташкил этади.\nБундан ташқари, вазир истеъмолчиларга 20 январдан 1 февралга қадар 3 миллион метр/куб табиий газ етказиб берилади. Шу билан бирга республика бўйлаб 10 кун ичида 10 тонна суюлтирилган газ етказиб берилишини таъкидланган.\n«Совуқ қиш, катта оила, на газ, на электр бор». Депутат Дониёр Ғаниев энергетика вазири истеъфосини талаб қилди\nЎзбекистонда 2020 йилда аҳолига қанча электр энергияси етказиб берилгани очиқланди\nАввалроқ Жиззахда аҳолиси газ йўқлиги сабаб машиналар йўлини тўсиб қўйган туманга қачон газ етказилиши ва Афғонистон Ўзбекистондан электр энергияси импортини яна оширгани хабар қилинган эди.


Ўғирланган автомобилни “суюнчи” эвазига қайтарадиганлар яна пайдо бўлдими? « O'zbekiston ERK Demokratik Partiyasi\nЎғирланган автомобилни “суюнчи” эвазига қайтарадиганлар яна пайдо бўлдими?\n30 May 2014 - 4:13\nОзодлик радиосининг хабар бершича, кейинги 20 йил ичида Ўзбекистон уфқларида кўринмай қолган машина ўғриларининг Тошкентга қайтгани ҳақидаги мақолани ëзиш чоғида Ўзбекистон Ички ишлар вазирлигидаги манбаларимизга қайта-қайта боғланиш асносида машина ўғирлиги билан боғлиқ яна бир мухим маълумотга эга бўлдик.\nХусусан¸ 28 май куни Тошкентнинг Қоратош мавзесида машинасини ўғирлатиб ИИБга ариза берган шахс 29 май куннинг иккинчи ярмига бориб аризасини қайтариб олган.\nОзодлик манбасига кўра¸ машинасини ўғирлатган шахс ҳеч кимга даъвоси йўқлигини айтган ҳолда аризасини қайтариб олган. Машина эгаси “муаммони ўз танишлари кўмагида ўзи ҳал қилишини” билдирган.\nМашина эгасининг “муаммони” қай тарзда ва қайси танишлар кўмагида ҳал қилиши борасида Озодликда маълумот йўқ.\nНовза масжидида суюнчи эвазига ўғирланган машиналарни “топиб” берадиган Шуҳрат ҳожи Домбрабадскийнинг 21 йилдан бери қамоқда ëтгани ҳақида Озодлик яқиндагина ëзган эди.\nБу мақолада машина ўрилари ва уни суюнчи эвазига топадиган жиноий гуруҳларга барҳам бериш учун Ўзбекистонда ўтказилган тадбирлар самараси ҳақида ҳам гапирилган эди.\nТошкентлик ҳайдовчи ва ижтимоий тармоқ блоггери Настя қўшни республикалар билан солиштирганда Ўзбекистонда машина ўғирлиги кам¸ деган фикрда:\n– Нима ҳам дердик¸ бизда машина олиб қочиш масаласи жуда жиддий. Бизда машина ўғирлаганга қотиллика бериладигандан ҳам кўп муддат берилади. Шу боис ҳайдовчилар бемалол бўлиб қолган эди. Масалан¸ мен магазинга бирровга кирсам¸ қўрқмасдан калитни машинада қолдириб кетаверар эдим. Машина ювувчининг машина ўғирлагани хабари бизга очиқ осмонда чақнаган чақмоқ каби қаттиқ таъсир қилди. Бу бечора ўғри энди умрини қамоқда ўтказади¸ деб таъкидлади тошкентлик ҳайдовчи ва ижтимоий тармоқ блоггери Настя Озодлик билан суҳбатда.\nСуҳбатдошга кўра кўра¸ МДХдаги бошқа республикалар билан солиштирганда машина ўғирлиги нисбатан кам бўлган Ўзбекистонда автомобил олиб қочарларининг яна пайдо бўлиши аҳоли орасида кичик бир саросима уйғотди.


NASA агентлиги коинотда ёнғин уюштирмоқчи\n00:32 / 17.03.2016\nNASA коинот агентлиги хавфсизлик тизимини синовдан ўтказиш учун фазода коинот кемасини ёқиб юбормоқчи. Бу ҳақда Independent нашри хабар берди. Тажриба Cygnus автоматик юк кемаси бортида ўтказилади.\nКема Халқаро коинот станциясига навбатдаги юкни етказгач, ундан хавфсиз масофага узоқлашганда унинг бортида пахтадан тайёрланган композит материал ва шишапластикдан иборат қути ёқиб юборилади. Шу тариқа тадқиқотчилар очиқ коинотда ёнғин қандай кечишини билишмоқчи.\nБундай тажрибалар аввал ҳам кичик кўламда ўтказилган. Авваллари ёнғин майдони бир неча сантиметрдан катта бўлмаган.\nОлимларни аланга катталиги ва унинг тарқалиш тезлиги қизиқтирмоқда. Махсус датчиклар реал вақтда кислород, карбонат ангидрид ва ҳарорат ҳақида маълумотларни йиғади. Бу маълумотлар фазогирлар учун ҳимоя воситаларини яратишда ёрдам беради.


УМИД АҲМАДЖОНОВ ТОЖИКИСТОН ФФ ПРЕЗИДЕНТИ РУСТАМ ЭМОМАЛИ БИЛАН УЧРАШДИ\n2018 йил 10 апрель куни Ўзбекистон МОҚ президенти Умид Аҳмаджонов Тожикистон МОҚ биринчи вице-президенти Абдуллозода Аҳтам Рустам таклифига биноан Душанбеда бўлиб, ҳар икки ташкилотнинг ўзаро манфаатли ҳамкорлиги борасида келишувга эришганди.\nБугун эса Аҳмаджонов ЎФА биринчи вице-президенти сифатида Тожикистон Футбол Федерацияси президенти Рустам Эмомали билан учрашди. Бундан кўзланган мақсад — қўшни республика футболи қитъада ўзининг муносиб ўрнига эга бўлиши учун ўзаро ҳамкорлик қилишдан иборат эди.\nМаълумки, Тожикистон миллий терма жамоаси 2019 йил БАА мезбонлик қиладиган Осиё Кубогига йўлланмани қўлга кирита олмади. Шунга қарамай, маҳаллий футбол мухлислари яқин келажакдаги катта ғалабалардан умидвор.\nБу йўлда икки қўшни мамлакат футбол уюшмаларининг ўзаро ҳамкорлиги ҳар икки томон учун ҳам манфаатли бўлиши мумкин. Келишувга кўра, Тожикистон футбол клублари ўзининг ўқув-йиғин машғулотларини олиб бориши учун Ўзбекистонда имкониятлар кенгайтириб берилади. Бир неча йиллардан буён кузатилмаётган клублар ва терма жамоалар миқёсидаги ўзаро ўртоқлик ўйинларини тиклаш устида иш олиб борилади. Бу борада МОҚ ҳамда ЎФА тожикистонлик спортчиларни кутиб олишга доим тайёр туради.


Илмий-тадқиқот ҳамкорликда давом эттирилади – Imom Buxoriy xalqaro ilmiy-tadqiqot markazi\nHome / ФОТО ЛАВҲАЛАР / Илмий-тадқиқот ҳамкорликда давом эттирилади\n06/08/2020\tФОТО ЛАВҲАЛАР, ЯНГИЛИКЛАР 143 кўрилган\nАввал хабар берилганидек, жорий йилнинг 5 август куни Вазирлар Маҳкамаси ҳузуридаги Имом Бухорий халқаро илмий-тадқиқот маркази ва Ўзбекистон Республикаси Фанлар Академияси Шарқшунослик институти ҳамкорлигида онлайн семинар ташкил этилди.\nСеминарда юртимиз ва хорижий илмий-тадқиқот муассасаларининг илмий доиралари вакиллари, Марказ ходимлари ва диний-маърифий йўналишда фаолият кўрсатаётган ташкилот ва муассасаларнинг ёш олим ва тадқиқотчилари иштирок этди.\nУнда Ўзбекистон Республикаси Фанлар Академияси Шарқшунослик институти етакчи илмий ходими, Ўзбекистон халқаро ислом академияси “Исломшунослик ва ислом цивилизациясини ўрганиш ISESCO” кафедраси ўқитувчиси Ўктамбек Султонов “Шайх Зайниддин Куйи Орифоний шахсияти: тарихий фактлар ва ривоятлар таҳлили” мавзусида маъруза қилди.\nОнлайн мулоқотда маърузачи Шайх Зайниддин Куйи Орифоний насаби, маънавий мероси юзасидан олиб борган бир неча йиллик илмий тадқиқот натижалари билан ўртоқлашди. Шунингдек, семинарда бугунги кунда халқ орасида Тошкент шаҳрининг Кўкча даҳасида жойлашган “Шайх Зайниддин бобо мақбараси Амир Темур томонидан барпо қилинган” деган қарашларга маърузачининг тадқиқотлари давомида аниқланган ва манбаларда бу борада келтириб ўтилган маълумотлари ҳам таҳлил қилинди.\nҲозир эътиборингизга Ўктамбек Султоновнинг маърузасидан ўрин олган “Кўкчадаги мақбара Амир Темур томонидан қурилган(ми?)” деб номланган илмий муаммо бўйича билдирган мулоҳазаларини ҳавола этмоқдамиз.\nБугунги кунда зиёлилар ва айниқса халқ орасида Тошкент шаҳрининг Кўкча даҳасида жойлашган Шайх Зайниддин бобо мақбараси ҳам Аҳмад Яссавий мақбараси каби Амир Темур томонидан барпо қилингани ҳақидаги маълумот кенг тарқалган. Лекин, бу маълумотни қўллаб-қувватловчи аниқ фактлар йўқ. Аслида Шайх Зайниддин бобонинг бугун Тошкентда жойлашган мақбараси қачон ва ким томонидан бунёд этилгани мунозарали. Сабаби у зот билан учрашган ёки ул зот номи билан аталувчи мақбаранинг Амир Темургача бўлган ҳолати ҳақида сўз юритган бирон муаллифни кўрсатиш қийин. Ҳозирча бизга “Мулҳақот ас-суроҳ” муаллифи Жамол Қаршийнинг 671/1272-1273 ва 688/1290-1291 йилларда икки бор Тошкентга келгани маълум. У ўз асарида Тошкент ҳокимлари ва айрим уламолар ҳамда ўзи зиёрат қилган Қаффол Шоший мозорини тавсифлаб ўтган. Жамол Қарший кўп саёҳатлар қилган. Борган ўлка ва шаҳарларидаги ҳаёт бўлган таниқли шахслар билан учрашган ёки вафот этганларининг мақбараларини бориб кўриб таассуротларини ёзиб қолдирган. Демак, Жамол Қарший икки бор Тошкентга келганда ҳам Шайх Зайниддин бобо қабри устида эътиборни тортадиган даражада мақбара бўлмаган ёки у ҳали ҳаёт бўлган шаҳарда унчалик таниқли бўлмаган бўлиши мумкин.\nКўкчадаги мақбара ҳақиқатда Амир Темур тарафидан барпо этилганми?\nКелинг ушбу саволга айрим манбаларда келтирилган маълумотлардан жавоб излаймиз. Амир Темур томонидан Туркистонда Аҳмад Яссавийга мақбара қурилиши Шарафиддин Али Яздийнинг 1419-1428 йиллар оралиғида ёзилган “Зафарнома” асарида баён қилинган. Туркистондаги қурилишдан тахминан 30-40 йиллар кейин ёзилган бу асарда Шайх Зайниддин бобо номи ҳам, унга мақбара қуриш воқеаси ҳам тилга олинмаган. “Зафарнома” Амир Темур фаолияти, ҳарбий юришлари, олиб борган бунёдкорлик ишлари сарой котиблари томонидан қайд қилиб борилган ишончли битиклар асосида ёзилган. Ҳатто бу ҳақда муаллиф асар учун асос бўлган материаллар ҳамда асарнинг ўзи махсус котиблар томонидан қаттиқ текширувдан ўтказилгани ҳақида алоҳида фасл ажратиб изоҳлаб берган. Шундай экан, Туркистондаги каби Тошкентда мақбара қурилиши воқеаси қандай қилиб ўша давр “экспертлари” ёки муаллифнинг эътиборидан четда қолган бўлиши мумкин? Албатта, Амир Темур Тошкентга келган пайтларда Шайх Зайниддин бобо қабри устида қандайдир кичикроқ иншоот мавжуд бўлган бўлиши табиий. Ҳатто, бундай иншоот Амир Темур ҳукмронлиги йилларида авлиёнинг авлодлари ташаббуси билан бунёд этилган бўлиши ҳам мумкин. Меъморшунослик тарихи мутахассислари бу ердан айнан Соҳибқирон давридаги ғиштлар қолдиқларини ҳам топиши мумкин. Лекин, бу дегани мақбара Амир Темур “ташаббуси” билан бунёд этилган дегани эмас. Бизга аниқ далил керак, худди Туркистондаги Аҳмад Яссавий мақбараси қурилгани каби. Акс ҳолда юртимиздаги бу каби иншоотлар аслида Амир Темур томонидан бунёд этилган эди деган, асоссиз даъволар чиқаверади.\nШайх Зайниддин бобо мақбарасининг Амир Темур томонидан барпо этилгани эслатилган китоблардан бири форсийдан ўзбек тилига “Жангномаи Амир Темур кўрагон” номи билан таржима қилинган достондир. Ушбу асар 1910 йилда Тошкентдаги “Ильин” босмахонасида чоп этилган. Китоб таржимони Салоҳиддин Тошкандийдир. Асар сўнгида соҳибқироннинг Аҳмад Яссавий мақбараси иншоотидан сўнг Тошкентга келиб Кайкобус ариғидан сув чиқаргани, Шайх Зайниддин бобо мозори обод қилиниб, ишлаш учун қул-чўрилар ажратилгани ҳамда бир гунбаз қурдиргани баён этилган. Катта эҳтимоллар билан Шайх Зайниддин бобо мақбарасининг Амир Темур томонидан барпо этилгани тўғрисидаги маълумот ХХ аср бошида айни шу асардан сўнг тарқалган бўлиши мумкин. Чунки, XVI-XIX асрларда тошкентликлар орасида бу мазмундаги ривоят ёки ҳикоятлар мавжуд бўлгани маълум эмас. Масалан, Шайх Зайниддин бобонинг Тошкентга келиши ҳақидаги оғзаки ривоятларни қайта ишлаб қоғозга туширган Олимшайх азизоннинг “Ламаҳот” (1626 й.) асарида, XIX асрда яшаб ўтган Тошкент тарихи билимдони Муҳаммад Солиҳхўжанинг “Тарихи жадидайи Тошканд” (1860-80 йй.) асарида ёки колониал давр тарихий ҳужжатларида ҳам бу ҳақда бирор бир қайд учрамайди. Агар бўлганида Олимшайх азизон Шайх Зайниддин бобо авлоди сифатида бу маълумотни ғурур ва ифтихор билан ўз асарида қаламга олган бўларди. Салоҳиддин Тошкандийга келсак, у ҳам достонга бошқа муаллифлар каби ўзининг айрим тўқималарини киритгани табиий. Масаланинг яна бир томони Салоҳиддин Тошкандий ҳам Шайх Зайниддин бобонинг авлодларидан бўлган. Шу сабабли у ўз аждоди мақбарасининг Амир Темур ташаббуси билан қурилгани ҳақидаги маълумотни қўшишни хоҳлаган бўлиши мумкин.\nЭҳтимол Шайх Зайниддин бобо мақбараси бугунги қиёфадаги иншоотнинг бунёд бўлишини Шайбонийлар давридан қидиришимиз керакдир. Ҳар ҳолда ўша даврда Тошкентда юз берган воқеалар бу тахминни ҳам ўйлаб кўришга ундайди.\nТошкентнинг Шайбонийлар қўлига ўтиши ортидан бу ерда Суюнчхўжахон б. Абулхайрхон (ҳ.й. 1503-09, 1512-25) хонадонининг амалда 70 йиллик мустақил ҳукмронлиги ўрнатилди. Унинг ўғиллари Келди Муҳаммад султон (ҳ.й. 1525-33) ва Наврўз Аҳмадхон – Бароқхон (ҳ.й. 1533-51; 1551-56), Бароқхоннинг ўғиллари Дарвишхон (1551-79) ва Бобо султон (1579-82) ўз ака-укалари билан Тошкент воҳасидан ташқари, Фарғона водийси ва Сирдарё бўйи ҳудудларига ҳам эгалик қилган. Хонадон вакиллари айни ўша пайтда Тошкентда кенг кўламли қурилиш ва ободончилик ишларини олиб боради. Суюнчхўжахоннинг Кайкобус боғи (1525 й.), Бароқхон мадрасаси (XVI асрнинг 20-50-йиллари), Келди Муҳаммад Султоннинг ўз отаси Суюнчхўжахон учун қурдирган мақбараси (Гумбази Бароқхон, 1531-32), Дарвишхоннинг Кўкалдош мадрасаси (1569) шунингдек, Қаффол Шоший (1541-42) ва Ҳазрат Уккоша (XVI асрнинг 50-60-йиллари) мақбараларини ободонлаштирилиши, Тошкентнинг катта ийдгоҳи таъмири (XVI асрнинг 50-60-йиллари) биз билганларимиз холос.\nАйни шу даврда Шайх Зайниддин бобо мозори ҳам четда қолмаган. Сабаби мақбара вақф мулкларини солиқлардан озод қилиш ҳақидаги бизга маълум бўлиб турган илк ёрлиқнинг 1557 йилда Дарвишхон томонидан берилгани ҳам бежиз бўлмаса керак. Чунки бундай мақбара қуриб битказилганидан кейин уларнинг фаолият юритиши аввало вақф мулклари ҳисобидан амалга оширилган. Тошкентда Куйи-Орифоний хўжаларнинг фаоллашуви, ўз насабномаларини тиклашининг айни шу асрда юз бергани ҳам тасодиф эмас. Ҳар ҳолда мақбара деворига унинг XVI асрга оид эканлиги ҳақидаги эслатма бекорга қўйилмаган бўлса керак.\nБу албатта, менинг “Сиддиқий хўжалар: Шайх Зайниддин Куйи Орифоний авлодлари” мавзусида 2015 йилдан буён олиб бораётган тадқиқотим давомида тўпланган маълумотлар эди. Мулоҳазаларимни имкон қадар қисқа ва лўнда баён этишга ҳаракат қилдим.\nЖорий йилнинг 5 август куни Вазирлар Маҳкамаси ҳузуридаги Имом Бухорий халқаро илмий-тадқиқот маркази ва Ўзбекистон Республикаси Фанлар Академияси Шарқшунослик институти ҳамкорлигида ташкил этилган семинарда иштирок этган юртимиздаги исломшунос, шарқшунос ва темурийшунос олимлар ҳам бу борадаги ўз фикр-мулоҳазалари билан ўртоқлашишди. Очиқ, самимий ва савол-жавобларга бой бўлган ушбу семинарда олимлар ва ёш тадқиқотчилар билан ушбу тадқиқот ишини ҳамкорликда давом эттиришга келишиб олинди.\nТадқиқот иши натижасини албатта, эътиборингизга ҳавола этамиз.\nЎзРФА Шарқшунослик институти етакчи илмий ходими, Ўзбекистон халқаро ислом академияси “Исломшунослик ва ислом цивилизациясини ўрганиш ISESCO” кафедраси ўқитувчиси


Тошкентда маст қизлар 18 ёшли дугоналарини дўппослади\n16:19 / 25.05.2015\nТошкентнинг Юнусобод туманида дугоналарнинг ўтириши тўполон билан якунланди. Натижада ўтиришда иштирок этган қизлардан бири шифохонага ётқизилди, иккитаси қамоққа олинди.\nТуман ИИБ тергов бўлими катта терговчиси Нодирбек Файзиевнинг маълум қилишича, 1997 йили туғилган Назокат Собитова 1990 йили туғилган Анора Убайдуллаева билан Юнусободнинг 11-даҳасида истиқомат қилиб келган. Бир куни уларнинг уйига Салима Машарипова ва Мунира Манноповалар мемҳонга келган. Собитовадан бошқа Қизлар спиртли ичимликлар истеъмол қилиб, маст бўлиб қолган.\nСалима ва Анора дастлаб ўзаро жанжаллашиб қолиб, сўнг Назокатга ҳужум қила бошлаган. Шу боис Мунира ёш қизни ўз уйига олиб кетган.\nАммо ярим кечаси икки дугона Муниранинг уйига бориб, Назокатни калтаклай кетган. Уч дугона Назокатни ўз уйига олиб бориб, эрталабгача дўппослаган. Салима Назокатнинг бурнини синдирган.\nСалима ва Мунира ўз уйларига кетган, Анора эса ухлаб қолган. Эрталаб туриб, Назокатнинг қонга беланиб ётганини кўриб, қилган ишларидан қўрқиб кетган. Воқеа жойига етиб келган шифокорлар жабрланувчига биринчи тиббий ёрдамни кўрсатиб, шифохонага олиб кетган.\nИИБ ходимлари Салима Машарипова ва Анора Убайдуллаевани қўлга олиб, уларни жазога тортган.